Document ID: 32006R1987

Reference:
28.12.2006
MT
Il-Ġurnal Uffiċjali ta’ l-Unjoni Ewropea
4
REGOLAMENT (KE) Nru 1987/2006 TAL-PARLAMENT EWROPEW U TAL-KUNSILL
ta' l-20 ta' Diċembru 2006
dwar l-istabbiliment, it-tħaddim u l-użu tas-sistema ta’ informazzjoni ta' Schengen tat-tieni ġenerazzjoni (SIS II)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikoli 62 (2)(a), 63 (3)(b) u 66 tiegħu,
Wara li kkunsidraw il-proposta mill-Kummissjoni,
Filwaqt li jaġixxu skond il-proċedura stabbilita fl-Artikolu 251 tat-Trattat (1),
Billi:
(1)
Is-sistema ta’ informazzjoni ta' Schengen (“SIS”) stabbilita skond id-dispożizzjonijiet tat-Titolu IV tal-Konvenzjoni tad-19 ta’ Ġunju 1990 li timplimenta l-Ftehim ta’ Schengen ta’ l-14 ta’ Ġunju 1985 bejn il-gvernijiet ta’ l-Istati ta’ l-Unjoni Ekonomika tal-Benelux, ir-Repubblika Federali tal-Ġermanja u r-Repubblika Franċiża dwar l-abolizzjoni gradwali ta' kontrolli fuq il-fruntieri komuni (2) (il-“Konvenzjoni ta’ Schengen”) u l-iżvilupp tagħha, SIS1+, tikkostitwixxi għodda essenzjali biex jiġu applikati d-dispożizzjonijiet ta’ l-acquis ta’ Schengen kif inhu integrat fil-qafas ta’ l-Unjoni Ewropea.
(2)
L-iżvilupp tat-tieni ġenerazzjoni tas-SIS (“SIS II”) ġie fdat lill-Kummissjoni skond ir-Regolament tal-Kunsill (KE) Nru 2424/2001 (3) u d-Deċiżjoni tal-Kunsill 2001/886/JHA (4) tas-6 ta’ Diċembru 2001 dwar l-iżvilupp tas-Sistema ta’ Informazzjoni Schengen tat-tieni ġenerazzjoni (SIS II). Is-SIS II ser tissostitwixxi s-SIS kif maħluqa bi qbil mal-Konvenzjoni ta’ Schengen.
(3)
Dan ir-Regolament jikkostitwixxi l-bażi leġislattiva meħtieġa biex is-SIS II tiġi rregolata fir-rigward ta' kwistjonijiet li jaqgħu fil-kamp ta' applikazzjoni tat-Trattat li jistabbilixxi l-Komunità Ewropea (“it-Trattat”). Id-Deċiżjoni tal-Kunsill 2006/000/JHA ta' … dwar l-istabbiliment, it-tħaddim u l-użu tas-sistema ta’ informazzjoni ta’ Schengen tat-tieni ġenerazzjoni (SIS II) (5)tikkostitwixxi l-bażi leġislattiva meħtieġa biex is-SIS II tiġi rregolata fir-rigward ta' kwistjonijiet li jaqgħu fil-kamp ta' applikazzjoni tat-Trattat dwar l-Unjoni Ewropea.
(4)
Il-fatt li l-bażi leġislattiva meħtieġa biex is-SIS II tiġi rregolata hija magħmula minn strumenti separati ma jaffettwax il-prinċipju li s-SIS II tikkostitwixxi sistema waħda unika ta’ informazzjoni li għandha taħdem b’dan il-mod. Ċertu dispożizzjonijiet ta' dawn l-istrumenti għalhekk għandhom ikunu identiċi.
(5)
Is-SIS II għandha tikkostitwixxi miżura ta' kumpens li tikkontribwixxi għaż-żamma ta’ livell għoli ta’ sigurtà f’żona ta' libertà, sigurtà u ġustizzja ta' l-Unjoni Ewropea billi tappoġġa l-implimentazzjoni ta' linji politiċi marbuta mal- -moviment ta' persuni li huma parti mill- acquis ta' Schengen, kif integrata fit-Titolu IV tal-Parti III tat-Trattat.
(6)
Huwa meħtieġ li jiġu speċifikati l-objettivi tas-SIS II, l-istruttura teknika tagħha u l-iffinanzjar, u li jiġu stabbiliti regoli dwar it-tħaddim u l-użu u li jiġu definiti r-responsabbiltajiet, il-kategoriji tad-data li għandhom jiġu mdaħħla fis-sistema, l-iskopijiet għad-dħul tad-data, il-kriterji biex jiġu mdaħħla, l-awtoritajiet awtorizzati li jkollhom aċċess għad-data, ir-rabta reċiproka bejn allerti u aktar regoli dwar l-ipproċessar tad-data u l-protezzjoni tad-data personali.
(7)
Is-SIS II se tinkludi sistema ċentrali (SIS II Ċentrali) u applikazzjonijiet nazzjonali. L-ispiża involuta fit-tħaddim tas-SIS II Ċentrali u Infrastruttura tal-Komunikazzjoni relatata għandha titħallas mill-baġit ġenerali ta' l-Unjoni Ewropea.
(8)
Huwa meħtieġ li jiġi stabbilit manwal li jistabbilixxi r-regoli dettaljati għall-iskambju ta’ informazzjoni supplimentari fir-rigward ta' l-azzjoni meħtieġa mill-allert. L-awtoritajiet nazzjonali f’kull Stat Membru għandhom jiżguraw l-iskambju ta’ din l-informazzjoni.
(9)
Għal perijodu transitorju, il-Kummissjoni għandha tkun responsabbli mit-tmexxija operattiva tas-SIS II Ċentrali u ta' partijiet ta' l-Infrastruttura ta' Komunikazzjoni. Madankollu, sabiex tiġi żgurata transizzjoni bla xkiel lejn is-SIS II, hija tista' tiddelega xi ftit minn dawn ir-responsabbiltajiet jew kollha lil żewġ korpi nazzjonali tas-settur pubbliku. Għall-perijodu fit-tul, u wara valutazzjoni ta' l-impatt li jinkludi analiżi sostantiva ta' alternattivi minn perspettiva finanzjarja, operattiva u organizzativa, u proposti legiżlattivi mill-Kummissjoni, għandha tkun stabbilita awtorità ta' tmexxija b'responsabbiltà għal dawn il-kompiti. Il-perijodu transitorju għandu jdum għal mhux aktar minn ħames snin mid-data ta' applikazzjoni ta' dan ir-Regolament.
(10)
Is-SIS II għandu jkun fih allerti dwar għall-iskop ta' rifjut ta' dħul jew soġġorn. Huwa meħtieġ li jiġu armonizzati aktar id-dispożizzjonijiet dwar ir-raġunijiet għall-ħruġ ta' allerti dwar persuni ċittadini ta’ pajjiż terz għall-iskop li jkun irrifjutat id-dħul jew soġġorn u li l-użu tagħhom jiġi ċċarat fil-qafas tal-politika dwar l-ażil, l-immigrazzjoni u l-linji politiċi ta’ ritorn. Għalhekk, il-Kummissjoni għandha tirrevedi, tliet snin mid-data ta' applikazzjoni ta' dan ir-Regolament, id-dispożizzjonijiet dwar l-objettivi tal-ħruġ ta' rifjut ta' dħul jew soġġorn u l-kondizzjonijiet għall-ħruġ ta' allerti għall-iskop ta'tali rifjut.
(11)
L-allerti bl-għan li jirrifjutaw dħul jew soġġorn m’għandhomx jinżammu fis-SIS II għal aktar żmien minn dak meħtieġ biex jinkisbu l-għanijiet li għalihom ġew imdaħħla. Bħala prinċipju ġenerali, għandhom awtomatikament jiġu mħassra mis-SIS II wara perijodu ta' tliet snin. Kull deċiżjoni li allert jinżamm għal perjodu itwal għandha tkun ibbażata fuq valutazzjoni individwali komprensiva. L-Istati Membri għandhom jirrevedu dawn l-allerti f'dan il-perijodu ta' tliet snin u jżommu statistika dwar in-numru ta' allerti li l-perijodu ta' żamma tagħhom kien estiż.
(12)
Is-SIS II għandha tippermetti li tiġi pproċessata data bijometrika sabiex tassisti fl-identifikazzjoni affidabbli ta’ l-individwi kkonċernati. Fl-istess perspettiva s-SIS II għandha wkoll tippermetti l-ipproċessar ta' data li tikkonċerna individwi li l-identità tagħhom intużat ħażin sabiex jiġu evitati l-inkonvenenzji kkawżati mill-identifikazzjoni żbaljata tagħhom, soġġetta għal salvagwardji xierqa, b’mod partikolari l-kunsens ta’ l-individwu kkonċernat u limitazzjoni stretta ta’ l-għanijiet li għalihom din id-data tista’ tiġi proċessata skond il-liġi.
(13)
Għandu jkun possibbli għall-Istati Membri li jistabbilixxu rabtiet bejn allerti fis-SIS II. Il-ħolqien minn Stat Membru ta' rabtiet bejn żewġ allerti jew aktar m’għandux ikollu impatt fuq l-azzjoni li trid tittieħed, il-perijodu ta' żamma tagħhom jew id-drittijiet għall-aċċess għall-allerti.
(14)
Data pproċessata fis-SIS II b’applikazzjoni ta’ dan ir-Regolament m’għandhiex tiġi trasferita jew titqiegħed għad-dispożizzjoni ta’ pajjiżi terzi jew organizzazzjonijiet internazzjonali.
(15)
Id-Direttiva 95/46/KE tal-Parlament Ewropew u tal-Kunsill ta' l-24 ta' Ottubru 1995 dwar il-protezzjoni ta' individwi fir-rigward ta' l-ipproċessar ta' data personali u dwar il-moviment liberu ta' tali
data
 (6) tapplika għall-ipproċessar ta' data personali li jsir fl-applikazzjoni ta' dak ir-Regolament. Dan jinkludi l-ħatra tal-kontrollur u l-possibiltà għall-Istati Membri li jkollhom eżenzjonijiet u restrizzjonijiet għal xi wħud mid-drittijiet u obbligazzjonijiet li tipprovdi għalihom dik id-Direttiva inkluż id-drittijiet għal aċċess u informazzjoni ta’ l-individwu kkonċernat. Fejn meħtieġ, il-prinċipji stabbiliti fid-Direttiva 95/46/KE għandhom jiġu ssupplimentati jew iċċarati f’dan ir-Regolament.
(16)
Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward ta' l-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' tali data
 (7) u b'mod partikolari d-diżpozizzjonijiet rigward kunfidenzjalità u sigurtà ta' l-ipproċessar japplikaw għall-ipproċessar ta' data personali mill-istituzzjonijiet jew il-korpi Komunitarji meta jkunu qed iwettqu r-responabbilitajiet tagħhom fit-tmexxija operattiva tas-SIS II. Fejn meħtieġ, il-prinċipji mniżżlin f'dan ir-Regolament (KE) Nru 45/2001) għandhom jiġu ssupplimentati jew iċċarati f'dan ir-Regolament.
(17)
Safejn għandha x'taqsam il-kunfidenzjalità, id-dispożizzjonijiet rilevanti tar-Regolamenti tal-Persunal għall-Uffiċjali tal-Komunitajiet Ewropej u l-kondizzjonijiet ta' l-impjieg ta' impjegati oħrajn tal-Komunitajiet Ewropej għandhom japplikaw għall-uffiċjali jew l-impjegati l-oħrajn li jkunu impjegati u qed jaħdmu f'konnessjoni mas-SIS II.
(18)
Huwa xieraq li l-awtoritajiet nazzjonali ta' sorveljanza jimmonitorjaw il-legalità ta' l-ipproċessar ta' data personali mill-Istati Membri, waqt li l-Kontrollur Ewropew għall-Protezzjoni tad-Data, maħtur skond id-Deċiżjoni 2004/55/KE tal-Parlament Ewropew u tal-Kunsill tat-22 ta' Diċembru 2003 li taħtar il-korp indipendenti ta' kontroll previst fl-Artikolu 286 tat-Trattat KE (8), għandu jimmonitorja l-attivitajiet ta' l-istituzzjonijiet u l-korpi Komunitarji fir-rigward ta' l-ipproċessar ta' data personali b'kont meħud tal-kompiti limitati ta' l-istituzzjonijiet u l-korpi Komunitarji fir-rigward tad-data nfushom.
(19)
Kemm l-Istati Membri kif ukoll il-Kummissjoni għandhom jelaboraw pjan ta' sigurtà sabiex tiġi ffaċilitata l-implimentazzjoni ta' l-obbligi tas-sigurtà u għandhom jikkooperaw bejniethom biex jindirizzaw kwistjonijiet ta' sigurtà minn perspettiva komuni.
(20)
Sabiex tiġi żgurata t-trasparenza, rapport dwar il-funzjonament tekniku tas-SIS II ċentrali u ta' l-infrastruttura ta' komunikazzjoni, inkluża s-sigurtà tagħha, u dwar l-iskambju ta' informazzjoni supplementari, għandu jsir kull sentejn mill-Kummissjoni jew, meta tkun stabbilita, mill-Awtorità ta' Tmexxija. Il-Kummissjoni għandha toħroġ valutazzjoni ġenerali kull erba’ snin.
(21)
Ċerti aspetti tas-SIS II, bħal regoli tekniċi dwar id-dħul ta' data, inkluż data meħtieġa biex jiddaħħal allert, l-aġġornament, it-tħassir u t-tfittxija, ir-regoli dwar kompatibbiltà u prijorità ta' allerti, ir-rabtiet bejn allerti u l-iskambju ta’ informazzjoni supplimentari ma jistgħux, minħabba n-natura teknika tagħhom, il-livell tad-dettall u l-ħtieġa għal aġġornamenti regolari, jiġu koperti b’mod eżawrjenti mid-dispożizzjonijiet ta’ dan ir-Regolament. Is-setgħat ta’ implimentazzjoni marbuta ma’ dawk l-aspetti għandhom għalhekk jiġu delegati lill-Kummissjoni. Regoli tekniċi dwar it-tiftix ta' allerti għandhom jieħdu kont tat-tħaddim bla xkiel ta' applikazzjonijiet nazzjonali. Soġġett għal valutazzjoni ta' l-impatt mill-Kummissjoni, għandu jkun deċiż safejn il-miżuri implimentattivi jistgħu jkunu r-responsabbiltà ta' l-Awtorità tat-Tmexxija, malli din tiġi stabbilita.
(22)
Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni konferiti lill-Kummissjoni (9).
(23)
Huwa l-każ li jiġu stabbiliti dispożizzjonijiet transitorji fir-rigward ta' allerti maħruġa fis-SIS 1+, li se jiġu trasferiti għas-SIS II. Xi dispożizzjonijiet ta’ l-Acquis ta’ Schengen għandhom jibqgħu jgħoddu għal perijodu ta' żmien limitat sakemm l-Istati Membri jkunu eżaminaw il-kompatibbiltà ta’ dawk l-allerti mal-qafas legali l-ġdid. Il-kompatibbiltà ta' allerti dwar persuni għandha tiġi eżaminata bħala materja ta' prijorità. Barra minn hekk, kwalunkwe modifika, żjieda, korrezzjoni jew aġġornament ta' allert trasferit mis-SIS 1+ għas-SIS II, kif ukoll kwalunkwe riżultat dwar tali allert, għandhom jagħtu bidu għal eżami immedjat tal-kompatibbiltà tiegħu mad-dispożizzjonijiet ta' dan ir-Regolament.
(24)
Huwa meħtieġ li jiġu stabbiliti dispożizzjonijiet speċifiċi dwar il-parti tal-baġit identifikata għall-operazzjonijiet tas-SIS li mhijiex parti mill-baġit ġenerali ta’ l-Unjoni Ewropea.
(25)
Peress li l-objettivi ta’ l-azzjoni li trid tittieħed, jiġifieri l-istabbiliment u r-regolazzjoni ta' sistema konġunta ta’ informazzjoni, ma jistgħux jintlaħqu biżżejjed mill-Istati Membri u għalhekk jistgħu, minħabba l-iskala u l-effetti ta’ l-azzjoni, jinkisbu aħjar fuq livell Komunitarju, il-Komunità tista’ tadotta miżuri skond il-prinċipju tas-sussidjarjetà, kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ biex jintlaħqu dawk l-objettivi.
(26)
Dan ir-Regolament jirrispetta d-drittijiet fundamentali u josserva l-prinċipji rikonoxxuti, b’mod partikolari mill-Karta tad-Drittijiet Fundamentali ta’ l-Unjoni Ewropea.
(27)
Skond l-Artikoli 1 u 2 tal-Protokoll dwar il-pożizzjoni tad-Danimarka, mehmuż mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, id-Danimarka mhux ser tieħu sehem fl-adozzjoni ta’ dan ir-Regolament u mhijiex marbuta minnu jew soġġetta għall-applikazzjoni tiegħu. Peress li dan ir-Regolament jibni fuq l-Acquis ta’ Schengen taħt id-dispożizzjonijiet tat-Titolu IV tal-Parti III tat-Trattat, id-Danimarka għandha, skond l-Artikolu 5 ta’ dak il-Protokoll, tiddeċiedi, fi żmien sitt xhur wara d-data ta' l-adozzjoni ta’ dan ir-Regolament, jekk hijiex ser titrasponih fil-liġi nazzjonali tagħha.
(28)
Dan ir-Regolament jikkostitwixxi żvilupp tad-dispożizzjonijiet ta’ l-Acquis ta’ Schengen li fih ir-Renju Unit mhux qed jipparteċipa, skond id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jipparteċipaw f’xi wħud mid-dispożizzjonijiet ta’ l-Acquis ta’ Schengen (10). Għalhekk ir-Renju Unit mhuwiex se jieħu sehem fl-adozzjoni tiegħu u mhuwiex marbut bih jew suġġett għall-applikazzjoni tiegħu.
(29)
Dan ir-Regolament jikkostitwixxi żvilupp tad-dispożizzjonijiet ta’ l-Acquis ta’ Schengen li fih l-Irlanda ma tipparteċipax, skond id-Deċiżjoni tal-Kunsill 2002/192/KE tat-28 ta’ Frar 2002 fir-rigward tat-talba ta’ l-Irlanda li tieħu sehem f’ċerti dispożizzjonijiet ta’ l-Acquis ta’ Schengen (11). Għalhekk l-Irlanda mhijiex se tieħu sehem fl-adozzjoni tiegħu u mhijiex marbuta bih jew suġġetta għall-applikazzjoni tiegħu
(30)
Dan ir-Regolament huwa bla ħsara għall-arranġamenti għall-parteċipazzjoni parzjali tar-Renju Unit u l-Irlanda fl-Acquis ta’ Schenegn kif definit fid-Deċiżjoni 2000/365/KE u d-Deċiżjoni 2002/192/KE rispettivament.
(31)
Fir-rigward ta’ l-Islanda u n-Norveġja, dan ir-Regolament jikkostitwixxi żvilupp fid-dispożizzjonijiet ta’ l-Acquis ta’ Schengen fit-tifsira tal-Ftehim konkluż mill-Kunsill ta’ l-Unjoni Ewropea u r-Repubblika ta’ l-Islanda u r-Renju tan-Norveġja dwar l-assoċjazzjoni ta’ dawk iż-żewġ Stati ma’ l-implimentazzjoni, l-applikazzjoni u l-iżvilupp ta’ l-Acquis ta’ Schengen (12) li jaqgħu fil-qasam imsemmi fl-Artikolu 1, punt G tad-Deċiżjoni tal-Kunsill 1999/437/KE tas-17 ta’ Mejju 1999 dwar ċerti arranġamenti għall-applikazzjoni ta’ dak il-Ftehim (13).
(32)
Għandu jsir arranġament biex jippermetti lil rappreżentanti ta' l-Islanda u n-Norveġja jkunu assoċjati mal-ħidma ta' kumitati li jassistu lill-Kummissjoni fl-eżerċizzju tas-setgħat implimentattivi tagħha. Tali arranġament ġie kkontemplat fl-Iskambji ta’ Ittri bejn il-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja li jikkonċernaw kumitati li jassistu lill-Kummissjoni Ewropea fl-eżerċizzju tas-setgħat eżekuttivi (14) tagħha, annessi għall-Ftehima imsemmija hawn fuq.
(33)
Fir-rigward ta’ l-Isvizzera, dan ir-Regolament jikkostitwixxi żvilupp fid-dispożizzjonijiet ta’ l-Acquis ta’ Schengen, fis-sens tal-Ftehim ffirmat bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-Acquis ta’ Schengen, li jaqgħu taħt il-qasam imsemmi fl-Artikolu 1, punt G, tad-Deċiżjoni 1999/437/KE li jinqara flimkien ma’ l-Artikolu 4 tad-Deċiżjonijiet 2004/849/KE (15) u 2004/860/KE (16).
(34)
Għandu jsir arranġament biex jippermetti rappreżentanti ta' l-Isvizzera jkunu assoċjati mal-ħidma ta' kumitati li jassistu l-Kummissjoni fl-eżerċizzju tas-setgħat implimentattivi tagħha. Tali arranġament ġie kkontemplat fl-Iskambju ta’ Ittri bejn il-Komunità u l-Isvizzera, anness għall-Ftehim imsemmi hawn fuq.
(35)
Dan ir-Regolament jikkostitwixxi att li jibni fuq l-Acquis ta’ Schengen jew li b'xi mod għandu x’jaqsam miegħu fis-sens ta’ l-Artikolu 3 (2) ta’ l-Att ta’ Adeżjoni ta’ l-2003.
(36)
Dan ir-Regolament għandu japplika għar-Renju Unit u l-Irlanda f'dati ddeterminati skond il-proċeduri mniżżlin fl-istrumenti rilevanti li jikkonċernaw l-applikazzjoni ta' l-Acquis ta' Schengen għal dawk l-Istati,
ADOTTAW DAN IR-REGOLAMENT:
KAPITOLU I
DISPOŻIZZJONIJIET ĠENERALI
Artikolu 1
Stabbiliment u skop ġenerali tas-SIS II
1.   Sistema ta' Informazzjoni Schengen tat-tieni ġenerazzjoni (is-“SIS II”) hija stabbilita b'dan.
2.   L-għan tas-SIS II għandu jkun, f'konformità ma' dan ir-Regolament, li jiġi żgurat livell għoli ta' sigurtà f'żona ta' libertà, sigurtà u ġustizzja ta' l-Unjoni Ewropea, inkluż iż-żamma ta' sigurtà u ordni pubblika u l-ħarsien ta' sigurtà fit-territorji ta' l-Istati Membri u li jiġu applikati d-dispożizzjonijiet tat-Titolu IV tal-Parti III rigward il-moviment tal-persuni fit-territorji tagħhom, bl-użu ta' l-informazzjoni kkomunikata permezz ta' din is-sistema.
Artikolu 2
Kamp ta' applikazzjoni
1.   Dan ir-Regolament jistabbilixxi l-kondizzjonijiet u l-proċeduri għad-dħul u għall-ipproċessar fis-SIS II ta’ allerti fir-rigward ta' ċittadini ta’ pajjiż terz, l-iskambju ta’ informazzjoni supplimentari u data addizzjonali għall-iskop li jiġi rifjutat id-dħul jew is-soġġorn fit-territorju ta’ Stat Membru.
2.   Dan ir-Regolament jistabbilixxi wkoll dispożizzjonijiet b'mod partikolari dwar l-arkitettura teknika tas-SIS II, ir-responsabbiltajiet ta’ l-Istati Membri u ta' l-awtorità tat-tmexxija msemmija fl-Artikolu 15, l-ipproċessar ġenerali tad-data, id-drittijiet tal-persuni kkonċernati u r-responsabbiltà.
Artikolu 3
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(a)
“allert” tfisser sett ta’ data mdaħħla fis-SIS II li jippermetti lill-awtoritajiet kompetenti jidentifikaw persuna bil-ħsieb li jieħdu azzjoni speċifika;
(b)
“informazzjoni supplimentari” tfisser l-informazzjoni mhux maħżuna fis-SIS II, iżda konnessa ma' allerti tas-SIS II, li ser tiġi skambjata:
(i)
sabiex l-Istati Membri jkunu jistgħu jikkonsultaw jew jinformaw lil xulxin meta jdaħħlu allert;
(ii)
wara riżultat pożittiv għal tfittxija, sabiex tkun tista' tittieħed l-azzjoni adatta;
(iii)
meta l-azzjoni meħtieġa ma tistax tittieħed;
(iv)
waqt li tkun qed tiġi trattata l-kwalità tad-data tas-SIS II;
(v)
waqt li tkun qed tiġi trattata l-kompatibbiltà u l-prijorità ta' l-allerti;
(vi)
meta jkun qed jiġu trattati d-drittijiet għal aċċess;
(ċ)
“data addizzjonali” tfisser id-data maħżuna fis-SIS II u konnessa ma' allerti tas-SIS II li ser issir disponibbli minnufih għall-awtoritajiet kompetenti meta persuni li dwarhom tkun iddaħħlet data fis-SIS II tinstab bħala riżultat ta' tiftix;
(d)
“ċittadin ta' pajjiż terz” tfisser kwalunkwe individwu li la hu:
(i)
ċittadin ta’ l-Unjoni Ewropea fis-sens ta’ l-Artikolu 17 (1) tat-Trattat KE; u lanqas
(ii)
ċittadin ta’ pajjiż terz li, skond ftehim bejn il-Komunità u l-Istati Membri tagħha min-naħa, u dawn il-pajjiżi min-naħa l-oħra, għandu drittijiet għal moviment liberu ekwivalenti għal dawk ta’ ċittadini ta’ l-Unjoni Ewropea;
(e)
“data personali” tfisser kwalunkwe informazzjoni relatata ma' persuna fiżika identifikata jew identifikabbli (“suġġett tad-data”); persuna identifikabbli hija persuna li tista' tiġi identifikata, direttament jew indirettament;
(f)
“proċessar ta’ data personali” (“proċessar”) tfisser kwalunkwe operazzjoni jew sett ta’ operazzjonijiet imwettqa fuq data personali, kemm jekk b’mezzi awtomatiċi kif ukoll jekk le, bħal kollezzjoni, reġistrar, organizzazzjoni, ħażna, adattament jew tibdil, irkupru, konsultazzjoni, użu, żvelar permezz ta’ trasmissjoni, disseminazzjoni jew it-tqegħid għad-dispożizzjoni b’mod ieħor, allinjament jew kombinazzjoni, imblukkar, tħassir jew qerda.
Artikolu 4
Struttura teknika u modi kif titħaddem is-SIS II
1.   Is-SIS II għandha tkun magħmula minn:
(a)
sistema ċentrali (“is-SIS II Ċentrali”) magħmula minn:
—
funzjoni ta' appoġġ tekniku (is-“CS-SIS”) li jkun fiha d-database tas-SIS II;
—
interface nazzjonali uniformi (l-“NI-SIS”);
(b)
sistema nazzjonali (l-“N. SIS II”) f'kull wieħed mill-Istati Membri, li tikkonsisti fis-sistemi ta' data nazzjonali li jikkomunikaw mas-SIS II Ċentrali. N. SIS II jista' jkun fiha fajl ta' data (“kopja nazzjonali”), li jkun fih kopja sħiħa jew parzjali mid-database SIS II;
(ċ)
infrastruttura tal-komunikazzjoni bejn is-CS-SIS u l-NI-SIS (l-“Infrastruttura tal-Komunikazzjoni”) li tipprovdi network virtwali kripotografiku ddedikat għad-data tas-SIS II u l-iskambju ta' data bejn l-Uffiċċji SIRENE kif imsemmi fl-Artikolu 7 (2).
2.   Id-data tas-SIS II għandha tiddaħħal, tiġi aġġornata u titfittex permezz tas-sistemi varji ta' l-N. SIS II. Għandha tkun disponibbli kopja nazzjonali bil-għan li jitwettaq tiftix awtomatiku fit-territorju ta' kull wieħed mill-Istati Membri li jużaw tali kopja. M'għandux ikun possibbli li jsir tiftix fil-fajls ta' data ta' l-N. SIS II ta' Stati Membri oħrajn.
3.   Is-CS-SIS, li twettaq amministrazzjoni u superviżjoni teknika, ser tinsab fi Strasburgu (Franza) u CS-SIS ta' riżerva (backup), kapaċi li tiżgura l-funzjonalitajiet kollha tas-CS-SIS prinċipali f'każ ta' ħsara f'din is-sistema, ser tinsab f'Sankt Johann im Pongau (l-Awstrija).
4.   Is-CS-SIS għandha tipprovdi s-servizzi meħtieġa għad-dħul ugħall-aġġornament tad-data tas-SIS II, inkluż it-tiftix fid-database SIS II. Għall-Istati Membri li jużaw kopja nazzjonali, is-CS-SIS għandha:
(a)
tipprovdi l-aġġornament on-line tal-kopji nazzjonali;
(b)
tiżgura s-sinkronizzazzjoni u l-koerenza bejn il-kopji nazzjonali u d-database tas-SIS II;
(ċ)
tipprovdi l-operazzjonijiet ta' inizjalizzazzjoni u r-restawr tal-kopji nazzjonali.
Artikolu 5
Spejjeż
1.   L-ispejjeż għall-istabbiliment, it-tħaddim u ż-żamma tas-SIS II Ċentrali u l-Infrastruttura tal-Komunikazzjoni għandhom jitħallsu mill-baġit ta' l-Unjoni Ewropea.
2.   Dawn l-ispejjeż għandhom jinkludu l-ħidma magħmula fir-rigward tas-CS-SIS li tiżgura l-forniment tas-servizzi msemmija fl-Artikolu 4(4).
3.   L-ispejjeż għall-istabbiliment, it-tħaddim u ż-żamma ta’ kull N. SIS II għandhom jitħallsu mill-Istat Membru konċernat.
KAPITOLU II
RESPONSABBILTAJIET TA’ L-ISTATI MEMBRI
Artikolu 6
Sistemi Nazzjonali
Kull Stat Membru għandu jkun responsabbli sabiex jistabbilixxi, iħaddem u jagħmel il-manutenzjoni ta' l-N. SIS II tiegħu u jikkollega n-N. SIS II tiegħu man-NI-SIS.
Artikolu 7
Uffiċċju N. SIS II u Uffiċċju SIRENE
1.   Kull Stat Membru għandu jaħtar awtorità (l-“Uffiċċju N. SIS II”), li għandu jkollha r-responsabbiltà ċentrali għan-N. SIS II tiegħu. Dik l-awtorità għandha tkun responsabbli għat-tħaddim bla xkiel u s-sigurtà ta' l-N. SIS II, għandha tiżgura l-aċċess ta' l-awtoritajiet kompetenti għas-SIS II u għandha tieħu l-miżuri meħtieġa biex tkun żgurata l-konformità mad-dispożizzjonijiet ta' dan ir-Regolament. Kull Stat Membru għandu jibgħat l-allerti tiegħu permezz ta' l-Uffiċċju N. SIS II tiegħu.
2.   Kull Stat Membru għandu jaħtar l-awtorità li għandha tiżgura l-iskambju ta’ l-informazzjoni supplimentari kollha (“l-Uffiċċju SIRENE”), skond id-dispożizzjonijiet tal-manwal SIRENE, imsemmi fl-Artikolu 8.
Dawn l-Uffiċċji għandhom jikkoordinaw wkoll il-verifika tal-kwalità ta' l-informazzjoni li tiddaħħal fis-SIS II. Għal dawk l-għanijiet huma għandhom ikollhom aċċess għad-data pproċessata fis-SIS II.
3.   L-Istati Membri għandhom jinfurmaw lill-awtorità tat-tmexxija dwar l-uffiċċju N. SIS II tagħhom u dwar l-Uffiċċju SIRENE tagħhom. L-awtorità tat-tmexxija għandha tippubblika l-lista tagħhom flimkien mal-lista msemmija fl-Artikolu 31 (8).
Artikolu 8
Skambju ta’ informazzjoni supplimentari
1.   L-informazzjoni supplimentari għandha tiġi skambjata skond id-dispożizzjonijiet tal-manwal SIRENE u bl-użu ta' l-infrastruttura tal-komunikazzjoni. F'każ li l-infrastruttura tal-komunikazzjoni ma tkunx disponibbli, l-Istati Membri jistgħu jużaw mezzi tekniċi adegwatament żguri oħrajn biex jiskambjaw l-informazzjoni supplimentari.
2.   Informazzjoni supplimentari għandha tintuża biss għall-iskop li għalih intbagħtet.
3.   Talbiet għal informazzjoni supplimentari magħmula minn Stat Membru għandhom jiġu mwieġba malajr kemm jista' jkun.
4.   Għandhom jiġu adottati regoli ddettaljati għall-iskambju ta' l-informazzjoni supplimentari skond il-proċedura msemmija fl-Artikolu 51 (2) tal-“Manwal SIRENE”, bla ħsara għad-dispożizzjonijiet ta' l-istrument li jistabbilixxi l-awtorità tat-tmexxija.
Artikolu 9
Konformità teknika
1.   Biex tkun żgurata trasmissjoni fil-pront u effettiva tad-data, kull Stat Membru għandu josserva, meta jistabbilixxi l-N. SIS II tiegħu, il-protokolli u l-proċeduri tekniċi stabbiliti biex jiżgura l-kompatibbiltà tan-N-SIS mas-S. SIS II. Dawk il-protokolli u proċeduri tekniċi għandhom ikunu stabbiliti skond il-proċedura msemmija fl-Artikolu 51(2), bla ħsara għad-dispożizzjonijiet ta' l-istrument li jistabbilixxi l-awtorità ta' tmexxija.
2.   Jekk Stat Membru juża kopja nazzjonali huwa għandu jiżgura, permezz tas-servizzi pprovduti mis-CS-SIS li d-data maħżuna fil-kopja nazzjonali hija, permezz ta' l-aġġornamenti awtomatiċi imsemmija fl-Artikolu 4(4), identika u konsistenti mad-database tas-SIS II, u li tfittxija fil-kopja nazzjonali tiegħu tipproduċi riżultat ekwivalenti għal dak ta' tfittxija fid-database SIS II.
Artikolu 10
Sigurtà -L-Istati Membri
1.   Kull Stat Membru għandu, fir-rigward ta' l-N. SIS II tiegħu, jadotta l-miżuri meħtieġa, inkluż pjan ta' sigurtà, sabiex:
(a)
fiżikament jipproteġi d-data inkluż billi jsiru pjanijiet ta' kontinġenza għall-protezzjoni ta' infrastruttura kritika;
(b)
jiċħad l-aċċess lil persuni mhux awtorizzati għal faċilitajiet li jipproċessaw id-data użati għall-ipproċessar ta' data personali (kontroll ta' l-aċċess għall-faċilitajiet);
(ċ)
jimpedixxi l-qari, l-ikkupjar, il-modifika jew it-tneħħija mhux awtorizzati ta' medja tad-data (kontroll tal-medja tad-data);
(d)
jimpedixxi d-dħul mhux awtorizzat ta' data u l-ispezzjoni, il-modifika jew it-tħassir mhux awtorizzati ta' data personali maħżuna (kontroll tal-ħażna);
(e)
jimpedixxi l-użu ta' sistemi awtomatizzati ta' proċessar ta' data minn persuni mhux awtorizzati bl-użu ta' tagħmir għall-komunikazzjoni tad-data (kontroll ta' l-utent);
(f)
jiżgura li l-persuni awtorizzati biex jużaw sistema awtomatizzata ta' proċessar ta' data jkollhom aċċess biss għad-data koperta mill-awtorizzazzjoni għall-aċċess tagħhom permezz ta' identitajiet ta' l-utenti individwali u uniċi u modalitajiet ta' aċċess kunfidenzjali biss (kontroll ta' l-aċċess għad-data);
(g)
jiżgura li l-awtoritajiet kollha bi dritt għal aċċess għas-SIS II jew għall-faċilitajiet ta' proċessar ta' data joħolqu profili li jiddeskrivu l-funzjonijiet u r-responsabbiltajiet għal persuni li huma awtorizzati jaċċedu, jidħlu, jaġġornaw, iħassru u jfittxu d-data u jagħmlu dawn il-profili disponibbli għall-awtoritajiet nazzjonali ta' kontroll imsemmija fl-Artikolu 44(1) mingħajr dewmien fuq talba tagħhom (profili tal-persunal);
(h)
jiżgura li jkun possibbli li jiġi vverifikat u stabbilit lil liema korpi tista' tintbagħat id-data personali bl-użu ta' tagħmir għall-komunikazzjoni tad-data (kontroll tal-komunikazzjoni);
(i)
jiżgura li jkun sussegwentement possibbli li jiġi verifikat u stabbilit liema data personali tkun iddaħħlet f'sistemi awtomatizzati ta' proċessar ta' data, meta, minn min u għal liema skop iddaħħlet id-data (kontroll tad-dħul);
(j)
jimpedixxi l-qari, l-ikkupjar, il-modifika jew it-tħassir mhux awtorizzati ta' data personali waqt trasferimenti ta’ data personali jew waqt waqt trasportazzjoni ta' medja tad-data, b'mod partikolari b'teknika kriptografika adatta (kontroll tat-trasport);
(k)
jimmonitorja l-effettività tal-miżuri ta' sigurtà msemmija f'dan il-paragrafu u jieħu l-miżuri organizzattivi meħtieġa relatati mal-monitoraġġ intern biex jiżgura l-konformità ma' dan ir-Regolament (awto-verifika).
2.   L-Istati Membri għandhom jieħdu miżuri ekwivalenti għal dawk imsemmija fil-paragrafu 1 fir-rigward tas-sigurtà dwar l-iskambju ta' l-informazzjoni supplimentari.
Artikolu 11
Kunfidenzjalità - l-Istati Membri
Kull Stat Membru għandu japplika r-regoli tiegħu ta' segretezza professjonali jew dmirijiet ekwivalenti oħrajn ta' kunfidenzjalità lill-persuni u l-korpi kollha meħtieġa jaħdmu bid-data tas-SIS II u bl-informazzjoni supplimentari, skond il-leġislazzjoni nazzjonali tiegħu. Dan l-obbligu għandu jgħodd ukoll wara li dawk il-persuni jħallu l-kariga jew l-impjieg tagħhom jew wara t-tmiem ta’ l-attivitajiet ta’ dawk il-korpi.
Artikolu 12
Żamma ta’ reġistri fil-livell nazzjonali
1.   L-Istati Membri li m'humiex jużaw il-kopji nazzjonali għandhom jiżguraw li kull aċċess għal u kull skambju ta' data personali mas-CS-SIS jiġu rreġistrati fl-N. SIS II għall-finijiet ta' verifika dwar jekk it-tfittxija tkunx skond il-liġi jew le, monitoraġġ tal-legalità ta' l-ipproċessar tad-data, awto-monitoraġġ, u li jkun żgurat il-funzjonament tajjeb ta' l-N. SIS II, l-integrità u s-sigurtà tad-data.
2.   L-Istati Membri li jkunu qed jużaw kopji nazzjonali għandhom jiżguraw li kull aċċess għal u kull skambju tad-data tas-SIS II jiġu rreġistrati għall-finijiet speċifikati fil-paragrafu 1. Dan ma japplikax għall-proċessi msemmija fl-Artikolu 4(4).
3.   Ir-reġistri għandhom juru, b’mod partikolari, l-istorja ta' l-allerti, id-data u l-ħin tat-trasmissjoni tad-data, id-data użata biex issir tfittxija, referenza għad-data mibgħuta u l-isem ta’ l-awtorità kompetenti kif ukoll tal-persuna responsabbli għall-ipproċessar tad-data.
4.   Ir-reġistri jistgħu jintużaw biss għall-għan imsemmi fil-paragrafi 1 u 2 u għandhom jitħassru wara mhux inqas minn sena u mhux iktar tard minn tliet snin wara li jkunu nħolqu. Ir-reġistri li jinkludu l-istorja ta' l-allerti għandhom jitħassru bejn sena u tliet snin wara li jitħassru l-allerti.
5.   Ir-reġistri jistgħu jinżammu għal perijodu itwal jekk ikunu meħtieġa għal proċeduri ta' monitoraġġ li jkunu diġà bdew.
6.   L-awtoritajiet nazzjonali kompetenti responsabbli milli jivverifikaw jekk it-tfittxija tkunx skond il-liġi jew le, monitoraġġ tal-legalità ta' l-ipproċessar ta' data, awto-monitoraġġ, u biex jiżguraw il-funzjonament tajjeb ta' l-N. SIS II, l-integrità u s-sigurtà tad-data, għandu jkollhom aċċess, sal-limiti tal-kompetenzi tagħhom u fuq talba tagħhom, għal dawn ir-reġistri bil-għan li jaqdu dmirjiethom.
Artikolu 13
Awto-monitoraġġ
L-Istati Membri għandhom jiżguraw li kull awtorità intitolata għal aċċess ta' data tas-SIS II tieħu l-miżuri meħtieġa biex tiżgura konformità ma' dan ir-Regolament u tikkopera, fejn meħtieġ, ma' l-awtorità nazzjonali ta' kontroll.
Artikolu 14
Taħriġ tal-persunal
Qabel ma jkun awtorizzat biex jipproċessa data maħżuna fis-SIS II, il-persunal ta' l-awtoritajiet bi dritt ta' aċċess għas-SIS II għandu jirċievi taħriġ xieraq dwar is-sigurtà tad-data u r-regoli tal-protezzjoni tad-data u għandu jiġi mgħarraf dwar kwalunkwe reat kriminali u penali rilevanti.
KAPITOLU III
RESPONSABBILTAJIET TA' L-AWTORITÀ TA' TMEXXIJA
Artikolu 15
Tmexxija operattiva
1.   Wara perjodu transitorju, l-awtorità tat-tmexxija (“Awtorità tat-Tmexxija”), iffinanzjata mill-baġit ġenerali ta' l-Unjoni Ewropea, għandha tkun responsabbli għat-tmexxija operattiva tas-SIS II Ċentrali. L-Awtorità tat-Tmexxija għandha tiżgura, f'kooperazzjoni ma' l-Istati Membri, li għas-SIS II Ċentrali tintuża dejjem l-aqwa teknoloġija disponibbli, soġġetta għal analiżi ta' benefiċċju fl-ispiża.
2.   L-Awtorità tat-Tmexxija għandha tkun responsabbli wkoll għall-kompiti li ġejjin marbutin ma' l-Infrastruttura tal-Komunikazzjoni:
(a)
superviżjoni;
(b)
sigurtà;
(ċ)
il-koordinazzjoni tar-relazzjonijiet bejn l-Istati Membri u l-fornitur.
3.   Il-Kummissjoni għandha tkun responsabbli għall-kompiti l-oħrajn kollha relatati ma' l-Infrastruttura tal-Komunikazzjoni, b'mod partikolari:
(a)
kompiti relatati ma' l-implimentazzjoni tal-baġit;
(b)
akkwist u tiġdid;
(ċ)
materji kuntrattwali.
4.   Matul perijodu transitorju qabel l-Awtorità tat-Tmexxija tibda bil-ħidma tagħha, il-Kummissjoni ser tkun responsabbli għat-tmexxija operazzjonali tas-SIS II Ċentrali. Il-Kummissjoni tista' tiddelega dan il-kompitu kif ukoll kompiti fir-rigward l-implimentazzjoni tal-baġit, skond ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (17), lil korpi nazzjonali tas-settur pubbliku, f'żewġ pajjiżi differenti.
5.   Kull korp nazzjonali tas-settur pubbliku, kif imsemmi fil-paragrafu 4, għandu jissodisfa b'mod partikolari l-kriterji ta' għażla li ġejjin:
(a)
għandu juri li għandu esperjenza twila fit-tħaddim ta' sistema ta' informazzjoni fuq skala kbira bil-funzjonalitajiet imsemmijin fl-Artikolu 4(4);
(b)
għandu jkollu kompetenza konsiderevoli fil-ħtiġiet ta' servizz u ta' sigurtà ta' sistema ta' informazzjoni b'funzjonalitajiet li huma komparabbli għal dawk imsemmijin fl-Artikolu 4(4);
(ċ)
għandu jkollu persunal biżżejjed u ta' esperjenza bil-ħiliet professjonali u lingwistiċi meħtieġa biex jaħdem f'ambjent ta' kooperazzjoni internazzjonali bħal ma hu dak meħtieġ mis-SIS II;
(d)
għandu jkollu disponibbli infrastruttura faċilitattiva sigura u mibnija apposta li hi, b'mod partikolari, kapaċi toffri backup u tiggarantixxi l-funzjonament kontinwu ta' sistemi ta' l-IT fuq skala kbira;
u
(e)
l-ambjent amministrattiv tiegħu għandu jippermettilu jimplimenta l-kompiti tiegħu tajjeb u jevita kwalunkwe konflitt ta' interessi.
6.   Qabel kwalunkwe delega, kif imsemmija fil-paragrafu 4 u wara dan f'intervalli regolari, il-Kummissjoni għandha tinforma lill-Parlament Ewropew u lill-Kunsill dwar il-kondizzjonijiet tad-delega, il-kamp ta' applikazzjoni preċiż tagħha, u l-korpi li lilhom jiġu ddelegati l-kompiti.
7.   Meta l-Kummissjoni tiddelega r-reponsabbiltà tagħha waqt il-perijodu transitorju skond il-paragrafu 4, hija għandha tiżgura li din id-delega tirrispetta bis-sħiħ il-limiti ffissati mis-sistema istituzzjonali stabbilita fit-Trattat. Hija għandha tiżgura, b'mod partikolari, li din id-delega ma taffettwax ħażin xi mekkaniżmu ta' kontroll effettiv taħt il-liġi Komunitarja, sew jekk hi mill-Qorti tal-Ġustizzja, mill-Qorti ta' l-Awdituri jew mill-Kontrollur Ewropew għall-Protezzjoni tad-Data.
8.   Tmexxija operattiva tas-SIS II Ċentrali għandha tikkonsisti mill-kompiti kollha meħtieġa biex is-SIS II Ċentrali tibqa’ tiffunzjona għal 24 siegħa kuljum, 7 ijiem fil-ġimgħa b'mod konformi ma' dan ir-Regolament, speċjalment ix-xogħol ta’ manutenzjoni u l-iżviluppi tekniċi meħtieġa għat-tħaddim bla xkiel tas-sistema.
Artikolu 16
Sigurtà
1.   L-Awtorità tat-Tmexxija, fir-rigward tas-SIS II Ċentrali u l-Kummissjoni fir-rigward ta' l-Infrastruttura tal-Komunikazzjoni, għandha tadotta l-miżuri meħtieġa, inkluż pjan ta' sigurtà, sabiex:
(a)
fiżikament tipproteġi d-data, inkluż billi jsiru pjanijiet ta' kontinġenza għall-protezzjoni ta' infrastruttura kritika;
(b)
tiċħad l-aċċess lil persuni mhux awtorizzati għal faċilitajiet li jipproċessaw id-data użati għall-ipproċessar ta' data personali (kontroll ta' l-aċċess għall-faċilitajiet);
(ċ)
timpedixxi l-qari, l-ikkupjar, il-modifika jew it-tneħħija mhux awtorizzati ta' medja tad-data (kontroll tal-medja tad-data);
(d)
timpedixxi d-dħul mhux awtorizzat ta' data u l-ispezzjoni tagħha, il-modifika jew it-tħassir mhux awtorizzati ta' data personali maħżuna (kontroll tal-ħażna);
(e)
timpedixxi l-użu ta' sistemi awtomatizzati ta' proċessar ta' data minn persuni mhux awtorizzati bl-użu ta' tagħmir għall-komunikazzjoni tad-data (kontroll ta' l-utent);
(f)
jiżgura li l-persuni awtorizzati biex jużaw sistema awtomatizzata ta' proċessar ta' data jkollhom aċċess biss għad-data koperta mill-awtorizzazzjoni għall-aċċess tagħhom permezz ta' identitajiet ta' l-utenti individwali u uniċi u modalitajiet ta' aċċess kunfidenzjali biss (kontroll ta' l-aċċess għad-data);
(g)
toħloq profili li jiddeskrivu l-funzjonijiet u r-responsabbiltajiet ta' persuni li huma awtorizzati jaċċedu d-data jew għall-faċilitajiet ta' l-ipproċessar tad-data u tagħmel dawn il-profili disponibbli għall-Kontrollur Ewropew għall-Protezzjoni tad-Data msemmi fl-Artikolu 45 mingħajr dewmien fuq talba tiegħu (profili tal-persunal);
(h)
tiżgura li jkun possibbli li jiġi verifikat u stabbilit lil liema korpi tista' tintbagħat id-data personali bl-użu ta' tagħmir għall-komunikazzjoni tad-data (kontroll tal-komunikazzjoni);
(i)
tiżgura li jkun sussegwentement possibbli li jiġi vverifikat u stabbilit liema data personali ddaħħlet f'sistemi awtomatiċi ta' proċessar tad-data, meta u minn min iddaħħlet id-data (kontroll tad-dħul);
(j)
timpedixxi l-qari, l-ikkupjar, il-modifika jew it-tħassir mhux awtorizzat ta' data personali waqt trasferimenti ta’ data personali jew waqt trasportazzjoni ta' medja tad-data b'mod partikolari b'tekniki kriptografiċi adatti (kontroll tat-trasport);
(k)
timmonitorja l-effettività tal-miżuri tas-sigurtà msemmijin f'dan il-paragrafu u tieħu l-miżuri organizzattivi meħtieġa relatati mal-monitoraġġ intern biex tiżgura l-konformità ma' dan ir-Regolament (awto-verifika).
2.   L-Awtorità tat-Tmexxija għandha tieħu miżuri ekwivalenti għal dawk imsemmijin fil-paragrafu 1 dwar is-sigurtà fir-rigward ta' l-iskambju ta' informazzjoni supplimentari permezz ta' l-Infrastruttura tal-Komunikazzjoni.
Artikolu 17
Kunfidenzjalità - l-Awtorità tat-Tmexxija
1.   Bla ħsara għall-Artikolu 17 tar-Regolamenti tal-Persunal ta' Uffiċjali tal-Komunitajiet Ewropej, l-Awtorità tat-Tmexxija għandha tapplika regoli adatti ta' segretezza professjonali jew dmirijiet ekwivalenti oħrajn ta' kunfidenzjalità ta' standard komparabbli għal dawk ipprovduti mill-Artikolu 11 ta' dan ir-Regolament lill-persunal kollu tagħha meħtieġ li jaħdem b'data tas-SIS II. Dan l-obbligu għandu japplika wkoll wara li dawk il-persuni jħallu l-kariga jew l-impjieg tagħhom jew wara t-tmiem ta' l-attivitajiet tagħhom.
2.   L-Awtorità tat-Tmexxija għandha tieħu miżuri ekwivalenti għal dawk imsemmijin fil-paragrafu 1 rigward kunfidenzjalità rigward l-iskambju ta' informazzjoni supplimentari permezz ta' l-Infrastruttura ta' Komunikazzjoni.
Artikolu 18
Żamma ta’ reġistri f'livell ċentrali
1.   L-Awtorità tat-Tmexxija għandha tiżgura li kull aċċess għal data personali li tinsab fis-CS-SIS u kull skambju ta' tali data fis-CS-SIS jiġu rreġistrati għall-finijiet previsti fl-Artikolu 12(1) u (2).
2.   Ir-reġistri għandhom juru, b’mod partikolari, l-istorja ta' l-allerti, id-data u l-ħin tad-data mibgħuta, id-data użata biex isiru tfittxijiet, ir-referenza għad-data mibgħuta u l-identifikazzjoni ta’ l-awtorità kompetenti responsabbli għall-ipproċessar tad-data.
3.   Ir-reġistri jistgħu jintużaw biss għall-għan previst fil-paragrafu 1 u għandhom jitħassru wara mhux inqas minn sena u mhux iktar tard minn tliet snin wara li jkunu nħolqu. Ir-reġistri li jinkludu l-istorja ta' l-allerti għandhom jitħassru bejn sena u tliet snin wara li jitħassru l-allerti.
4.   Ir-reġistri jistgħu jinżammu għal perijodu itwal jekk ikunu meħtieġa għal proċeduri ta' monitoraġġ li jkunu diġà bdew.
5.   L-awtoritajiet kompetenti responsabbli mill-kontroll
dwar jekk it-tfittxija tkunx skond il-liġi jew le, monitoraġġ tal-legalità ta' l-ipproċessar ta' data, awto-monitoraġġ u biex jiżguraw il-funzjonament tajjeb tas-CS-SIS, l-integrità u s-sigurtà tad-data, għandu jkollhom aċċess, sal-limiti tal-kompetenzi tagħhom u fuq talba tagħhom, għal dawk ir-reġistri bil-għan li jaqdu dmirijiethom.
Artikolu 19
Kampanja ta' Informazzjoni
Il-Kummissjoni, f'kooperazzjoni ma' l-awtoritajiet nazzjonali ta' kontroll, u l-Kontrollur Ewropew għall-Protezzjoni tad-Data għandha takkumpanja l-bidu ta' l-operat tas-SIS II b'kampanja ta' informazzjoni biex tgħarraf lill-pubbliku dwar l-objettivi, id-data maħżuna, l-awtoritajiet b'aċċess u d-drittijiet tal-persuni. Wara l-istabbiliment tagħha, l-Awtorità tat-Tmexxija, f'kooperazzjoni ma' l-awtoritajiet nazzjonali ta' kontroll u l-Kontrollur Ewropew għall-Protezzjoni tad-Data, għandha tirrepeti regolarment tali kampanji. L-Istati Membri għandhom, f'kooperazzjoni ma' l-awtoritajiet nazzjonali ta' kontroll tagħhom, jippjanaw u jimplimentaw il-linji politiċi meħtieġa biex jinfurmaw liċ-ċittadini tagħhom b'mod ġenerali dwar is-SIS II.
KAPITOLU IV
ALLERTI MAĦRUĠA FIR-RIGWARD TA' ĊITTADINI TA’ PAJJIŻ TERZ GĦALL-ISKOP LI JKUN RIFJUTAT ID-DĦUL U S-SOĠĠORN
Artikolu 20
Kategoriji ta' data
1.   Bla ħsara għall-Artikolu 8(1) jew għad-dispożizzjonijiet ta' dan ir-Regolament li jipprevedi l-ħażna ta' data addizzjonali, is-SIS II għandu jkun fiha biss dawk il-kategoriji ta' data li jingħataw minn kull wieħed mill-Istati Membri, kif meħtieġ għall-għanijiet stabbiliti fl-Artikolu 24.
2.   L-informazzjoni dwar persuni li għalihom inħareġ allert m'għandhiex tkun aktar minn dan li ġej:
(a)
kunjom(ijiet) u isem/ismijiet, isem/ismijet fit-twelid u ismijiet użati qabel u kwalunkwe psewdonimu, li jistgħu jiddaħħlu separatament;
(b)
kwalunkwe karatteristika fiżika speċifika u oġġettiva li ma tinbidilx;
(ċ)
post u data tat-twelid;
(d)
sess;
(e)
ritratti;
(f)
marki tas-swaba';
(g)
nazzjonalità/nazzjonalitajiet;
(h)
jekk il-persuna kkonċernata hijiex armata, vjolenti jew maħruba;
(i)
raġuni għall-allert;
(j)
l-awtorità li qed toħroġ l-allert;
(k)
referenza għad-deċiżjoni li wasslet għall-allert;
(l)
azzjoni li għandha tittieħed;
(m)
rabta/rabtiet ma’ allerti oħrajn maħruġin fis-SIS II skond l-Artikolu 37.
3.   Ir-regoli tekniċi meħtieġa biex tiddaħħal, tiġi aġġornata, titħassar u titfittex id-data msemmija fil-paragrafu 2 għandhom ikunu stabbiliti skond il-proċedura msemmija fl-Artikolu 51 (2), bla ħsara għad-dispożizzjonijiet ta' l-istrument li jistabbilixxi l-Awtorità tat-Tmexxija.
4.   Ir-regoli tekniċi meħtieġa għat-tiftix tad-data msemmija fil-paragrafu 2 għandhom ikunu simili għat-tiftix fis-CS-SIS, f'kopji nazzjonali u f'kopji tekniċi, kif imsemmi fl-Artikolu 31(2).
Artikolu 21
Proporzjonalità
Qabel ma joħroġ allert, l-Istat Membru li jkun qed joħroġ allert għandu jiddetermina jekk il-każ hux adegwat, rilevanti u importanti biżżejjed li jistħoqqlu dħul ta' l-allert fis-SIS II.
Artikolu 22
Regoli speċifiċi għar-ritratti u l-marki tas-swaba'
L-użu ta' ritratti u marki tas-swaba' kif imsemmija fl-Artikolu 20(2)(e) u (f) għandu jkun soġġett għad-dispożizzjonijiet li ġejjin:
(a)
ir-ritratti u l-marki tas-swaba' għandhom jiddaħħlu biss wara kontroll speċjali ta' kwalità biex jiġi żgurat li jintlaħaq standard minimu ta' kwalità tad-data. L-ispeċifikazzjoni tal-kontroll tal-kwalità speċjali għandha tiġi stabbilita skond il-proċedura msemmija fl-Artikolu 51(2), bla ħsara għad-dispożizzjonijiet ta' l-istrument li jistabbilixxi l-Awtorità tat-Tmexxija;
(b)
ir-ritratti u l-marki tas-swaba' għandhom jintużaw biss biex tiġi kkonfermata l-identità ta' ċittadin ta' pajjiż terz li nstab bħala riżultat ta' tfittxija alfanumerika fis-SIS II;
(ċ)
hekk kif ikun teknikament possibbli, il-marki tas-swaba' jistgħu jiġu użati wkoll biex jiġi identifikat ċittadin ta' pajjiż terz abbażi ta' l-identifikatur bijometriku tiegħu. Qabel ma' din il-funzjonalità tiġi implimentata fis-SIS II, il-Kummissjoni għandha tippreżenta rapport dwar id-disponibbiltà u l-istat ta' tħejjija tat-teknoloġija meħtieġa, li dwaru għandu jiġi kkonsultat il-Parlament Ewropew.
Artikolu 23
Rekwiżit biex jiddaħħal allert
1.   Allert ma jistax jiddaħħal mingħajr id-data msemmija fl-Artikolu 20(2)(a), (d), (k) u (l).
2.   Barra minn hekk, meta disponibbli, id-data l-oħra kollha elenkata fl-Artikolu 20(2) għandha wkoll tiddaħħal.
Artikolu 24
Kondizzjonijiet għall-ħruġ ta' allerti dwar rifjut ta' dħul jew soġġorn
1.   Id-data dwar ċittadini ta' pajjiż terz li għalihom inħareġ allert għall-finijiet ta' rifjut ta' dħul jew soġġorn għandha tiddaħħal abbażi ta' allert nazzjonali li jirriżulta minn deċiżjoni meħuda mill-awtoritajiet amministrattivi jew mill-qrati skond ir-regoli ta' proċedura stabbiliti mil-liġi nazzjonali. Din id-deċiżjoni tista' tittieħed biss abbażi ta' valutazzjoni individwali. Appelli kontra dawn id-deċiżjonijiet għandhom isiru skond il-leġiżlazzjoni nazzjonali.
2.   Allert għandu jiddaħal meta d-deċiżjoni msemmija fil-paragrafu 1 tkun ibbażata fuq theddida għall-politika pubblika jew għas-sigurtà pubblika jew għas-sigurtà nazzjonali li tista' tiġi mill-preżenza ta' ċittadin ta' pajjiż terz in kwistjoni fit-territorju ta' Stat Membru. Din is-sitwazzjoni għandha tirriżulta b'mod partikolari fil-każ ta':
(a)
ċittadin ta' pajjiż terz li ġie kkundannat fi Stat Membru għal reat b'piena li tinvolvi t-tneħħija tal-libertà għal perijodu ta' mill-inqas sena;
(b)
ċittadin ta' pajjiż terz li fir-rigward tiegħu hemm raġunijiet serji għaliex wieħed għandu jemmen li kkommetta reati kriminali serji jew li fir-rigward tiegħu hemm indikazzjonijiet ċari ta' intenzjoni li jikkommetti tali reat fit-territorju ta' Stat Membru.
3.   Allert jista' jiddaħħal ukoll meta d-deċiżjoni msemmija fil-paragrafu 1 kienet ibbażata fuq il-fatt li ċ-ċittadin ta' pajjiż terz kien soġġett għal miżura li tinvolvi tkeċċija, rifjut għal dħul jew tneħħija li ma ġietx revokata jew sospiża, li tinkludi jew hija akkumpanjata minn projbizzjoni ta' dħul jew, fejn applikabbli, projbizzjoni ta' residenza, abbażi ta' nuqqas ta' konformità mar-regolamenti nazzjonali dwar id-dħul jew ir-residenza ta' ċittadini ta' pajjiż terz.
4.   Dan l-Artikolu m'għandux japplika fir-rigward tal-persuni msemmijin fl-Artikolu 26.
5.   Il-Kummissjoni Ewropea għandha tirrevedi l-applikazzjoni ta' dan l-Artikolu tliet snin wara d-data msemmija fl-Artikolu 55(2). Abbażi ta' dik ir-reviżjoni, l-Kummissjoni għandha, bl-użu tad-dritt ta' inizjattiva tagħha skond it-Trattat, tagħmel il-proposti meħtieġa biex temenda d-dispożizzjonijiet ta' dan l-Artikolu sabiex tikseb livell akbar ta' armonizzazzjoni tal-kriterji għad-dħul ta' allerti.
Artikolu 25
Kondizzjonijiet biex jiddaħħlu allerti dwar ċittadini ta' pajjiż terz li huma benefiċjarji tad-dritt Komunitarju ta' moviment liberu
1.   Allert dwar ċittadin ta’ pajjiż terz li huwa benefiċjarju tad-dritt Komunitarju ta' moviment liberu fi ħdan il-Komunità fis-sens tad-Direttiva 2004/38/KE tal-Parlament Ewropew u tal-Kunsill tad-29 ta' April 2004 dwar id-dritt taċ-ċittadini ta’ l-Unjoni u l-membri tal-familja tagħhom biex jiċċaqilqu u jgħixu liberament fit-territorju ta’ l-Istati Membri (18) għandu jkun f'konformità mar-regoli adottati fl-implimentazzjoni ta' dik id-Direttiva.
2.   Fejn hemm riżultat pożittiv fuq allert maħruġ skond l-Artikolu 24 dwar ċittadin ta' pajjiż terz li huwa benefiċjarju tad-dritt ta' moviment liberu, l-Istat Membru li joħroġ l-allert għandu jikkonsulta minnufih ma' l-Istat Membru li qed jeżegwixxi l-allert, permezz ta' l-Uffiċċju SIRENE u skond id-dispożizzjonijiet tal-Manwal SIRENE, sabiex jiddeċiedi mingħajr dewmien dwar l-azzjoni li għandha tittieħed.
Artikolu 26
Kondizzjonijiet biex jinħarġu allerti dwar ċittadini ta' pajjiż terz soġġetti għal miżura restrittiva meħuda skond l-Artikolu 15 tat-Trattat dwar l-Unjoni Ewropea
1.   Bla ħsara għall-Artikolu 25, allerti li jirrigwardaw ċittadini ta' pajjiż terz li huma soġġetti għal miżura restrittiva maħsuba biex timpedixxi d-dħul fi jew it-transitu mit-territorju ta' l-Istati Membri, li tkun ittieħdet skond l-Artikolu 15 tat-Trattat dwar l-Unjoni Ewropea, inkluż miżuri li jimplimentaw projbizzjoni fuq l-ivvjaġġar maħruġa mill-Kunsill tas-Sigurtà tan-Nazzjonijiet Uniti, għandhom, sakemm ħtiġiet ta' kwalità ta' data jiġu sodisfatti, jiddaħħlu fis-SIS II għall-finijiet ta' rifjut ta' dħul jew soġġorn.
2.   L-Artikolu 23 m'għandux japplika fir-rigward ta' allerti mdaħħla abbażi tal-paragrafu 1 ta' dan l-Artikolu.
3.   L-Istat Membru responsabbli għad-dħul, l-aġġornar, u t-tħassir ta' dawn l-allerti f'isem l-Istati Membri kollha għandu jkun maħtur fil-mument ta' l-adozzjoni tal-miżuri rilevanti meħudin skond l-Artikolu 15 tat-Trattat dwar l-Unjoni Ewropea.
Artikolu 27
Awtoritajiet li għandhom id-dritt għal aċċess ta' l-allerti
1.   Aċċess għal data mdaħħla fis-SIS II u d-dritt ta' tiftix ta' tali data direttament jew f'kopja tad-data tas-SIS II għandhom ikunu riżervati esklużivament għall-awtoritajiet responsabbli għall-identifikazzjoni ta' ċittadini ta' pajjiż terz għal għanijiet ta':
(a)
kontroll tal-fruntiera, skond ir-Regolament (KE) Nru. 562/2006 tal-Parlament Ewropew u tal-Kunsill tal-15 ta' Marzu 2006 li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta' Schengen) (19);
(b)
kontrolli oħrajn mill-pulizija u d-dwana mwettqa fl-Istat Membru kkonċernat, u l-koordinazzjoni ta' tali kontrolli minn awtoritajiet maħtura.
2.   Madankollu, id-dritt għal aċċess għad-data mdaħħla fis-SIS II u d-dritt li ssir tfittxija diretta f’din id-data jistgħu jiġu eżerċitati wkoll minn awtoritajiet ġudizzjarji nazzjonali, inkluż, minn dawk responsabbli għall-bidu ta’ prosekuzzjonijiet pubbliċi fi proċedimenti kriminali u għall-inkjesti ġudizzjarji qabel l-akkuża, fil-qadi ta' dmirijiethom, kif stabbilit fil-leġizlazzjoni nazzjonali, u mill-awtoritajiet ta' koordinazzjoni tagħhom.
3.   Barra minn hekk, id-dritt ta' aċċess għal data mdaħħla fis-SIS II u d-data dwar dokumenti rigward persuni mdaħħla skond l-Artikolu 38(2)(d) u (e) tad-Deċiżjoni 2006/000/ĠAI u d-dritt ta' tiftix ta' tali data direttament jistgħu jiġu eżerċitati mill-awtoritajiet responsabbli għall-ħruġ tal-viżi, l-awtoritajiet ċentrali responsabbli għall-eżami ta' l-applikazzjonijiet għal viża u l-awtoritajiet responsabbli għall-ħruġ ta' permessi ta' residenza u għall-amministrazzjoni tal-leġislazzjoni fuq ċittadini ta' pajjiż terz fil-kuntest ta' l-applikazzjoni ta' l-Acquis Komunitarju fir-rigward tal-moviment tal-persuni. L-aċċess għad-data minn dawn l-awtoritajiet għandu jiġi rregolat mil-liġi ta' kull Stat Membru.
4.   L-awtoritajiet imsemmija f'dan l-Artikolu għandhom ikunu inklużi fil-lista msemmija fl-Artikolu 31(8).
Artikolu 28
Ambitu ta' aċċess
L-utenti jistgħu jkollhom aċċess biss għad-data li jeħtieġu għat-twettiq ta’ dmirijiethom.
Artikolu 29
Perijodu ta' żamma ta' l-allerti
1.   Allerti li jiddaħħlu fis-SIS II skond dan ir-Regolament għandhom jinżammu biss għaż-żmien meħtieġ biex jinkisbu l-għanijiet li għalihom ikunu ddaħħlu.
2.   L-Istat Membru li joħroġ tali allert għandu, fi żmien tliet snin minn meta jiddaħħal fis-SIS II, jirrevedi l-ħtieġa li dan jinżamm.
3.   Kull Stat Membru għandu, fejn xieraq, jistabbilixxi perijodi iqsar ta' reviżjoni skond il-liġi nazzjonali tiegħu.
4.   Waqt il-perijodu ta' reviżjoni, l-Istat Membru li joħroġ l-allert jista', wara valutazzjoni individwali komprensiva, li għandha tkun irreġistrata, jiddeċiedi li jibqa' jżomm l-allert jekk dan jirriżulta li jkun meħtieġ għall-finijiet li għalihom ikun ħareġ l-allert. F'dan il-każ il-paragrafu 2 għandu japplika wkoll għall-estensjoni. Kwalunkwe estensjoni ta' l-allert għandha tiġi kkomunikata lis-CS-SIS.
5.   L-allerti għandhom jitħassru awtomatikament wara li jiskadi l-perijodu ta' reviżjoni msemmi fil-paragrafu 2, ħlief meta l-Istat Membru li joħroġ l-allert ikun ikkomunika l-estensjoni ta' l-allert lis-CS-SIS skond il-paragrafu 4. Is-CS-SIS għandha awtomatikament tinforma lill-Istati Membri dwar tħassir skedat ta' data mis-sistema erba' xhur minn qabel.
6.   L-Istati Membri għandhom iżommu statistika dwar in-numru ta' allerti li l-perijodu ta' żamma tagħhom kien estiż skond il-paragrafu 4.
Artikolu 30
Kisba ta' ċittadinanza u allerti
L-allerti maħruġa fir-rigward ta' persuna li kisbet ċittadinanza ta’ kwalunkwe Stat li ċ-ċittadini tiegħu huma benefiċċjarji tad-dritt ta' moviment liberu fi ħdan il-Komunità għandhom jitħassru hekk kif l-Istat Membru li ħareġ l-allert jiġi informat jew isir jaf skond l-Artikolu 34 li l-persuna in kwistjoni kisbet din iċ-ċittadinanza.
KAPITOLU V
REGOLI ĠENERALI GĦALL-IPPROĊESSAR TAD-DATA
Artikolu 31
Proċessar tad-data tas-SIS II
1.   L-Istati Membri jistgħu jipproċessaw id-data msemmija fl-Artikolu 20 għall-finijiet ta' rifjut ta' dħul jew soġġorn fit-territorji tagħhom.
2.   Id-data tista' tiġi kkupjata biss għal finijiet tekniċi, dment li tali kkupjar ikun meħtieġ sabiex l-awtoritajiet imsemmija fl-Artikolu 27 iwettqu tfittxija diretta. Id-dispożizzjonijiet ta' dan ir-Regolament għandhom japplikaw għal tali kopji. L-allerti maħruġa minn Stat Membru ma jistgħux jiġu kkupjati mill-N. SIS II tiegħu għal fajls tad-data nazzjonali oħrajn.
3.   Kopji tekniċi, kif imsemmi fil-paragrafu 2, li jwasslu għal databases off-line jistgħu jinżammu biss għal perijodu li ma jeċċedix it-48 siegħa. Dak il-perjodu jista' jiġi estiż f'emerġenza sakemm tintemm l-emerġenza.
Minkejja l-ewwel subparagrafu, kopji tekniċi li jwasslu għal databases off-line li se jintużaw minn awtoritajiet li joħorġu l-viża m'għandhomx jibqgħu awtorizzati minn sena wara li l-awtorità in kwistjoni ġiet ikkollegata b'suċċess ma' l-Infrastruttura tal-Komunikazzjoni għas-Sistema ta' Informazzjoni tal-Viżi li ser jipprovdi għaliha Regolament fil-futur dwar is-Sistema ta' Informazzjoni tal-Viżi (VIS) u l-iskambju bejn l-Istati Membri ta' data dwar viżi għal soġġorni qosra ħlief għal kopji li jiġu użati biss f'sitwazzjonijiet ta' emerġenzi wara li n-network ma jkunx disponibbli għal aktar minn 24 siegħa.
L-Istati Membri għandhom iżommu inventarju aġġornat ta' dawn il-kopji, jagħmlu dan l-inventarju disponibbli għall-awtoritajiet nazzjonali ta' kontroll tagħhom imsemmija fl-Artikolu 44(1) u jiżguraw li d-dispożizzjonijiet kollha ta' dan ir-Regolament, b'mod partikolari dawk fl-Artikolu 10, huma applikati fir-rigward ta' dawn il-kopji.
4.   L-aċċess għal tali data għandu jkun awtorizzat biss fil-limiti tal-kompetenza ta’ l-awtoritajiet nazzjonali msemmija fl-Artikolu 27 u lill-persunal debitament awtorizzat.
5.   Id-data ma tistax tintuża għal finijiet amministrattivi. B'deroga, id-data mdaħħla skond dan ir-Regolament tista' tintuża skond il-liġijiet ta' kull Stat Membru mill-awtoritajiet imsemmijin fl-Artikolu 27(3) fil-qadi ta' dmirijiethom.
6.   Id-data mdaħħla skond l-Artikolu 24 ta' dan ir-Regolament u d-data dwar dokumenti li għandhom x'jaqsmu ma' persuni mdaħħla skond l-Artikolu 38(2)(d) u (e) tad-Deċiżjoni 2006/000/ĠAI tista' tintuża skond il-liġijiet ta' kull Stat Membru għall-finijiet imsemmijin fl-Artikolu 27(3) ta' dan ir-Regolament.
7.   Kwalunkwe użu ta' data li ma jikkonformax mal-paragrafi 1 sa 6 għandu jitqies bħala użu ħażin skond il-liġi ta' kull Stat Membru.
8.   Kull Stat Membru għandu jibgħat lill-Awtorità tat-Tmexxija lista ta' l-awtoritajiet kompetenti tiegħu awtorizzati li jfittxu direttament d-data li tinsab fis-SIS II skond dan ir-Regolament kif ukoll kwalunkwe tibdil li jsir għal-lista. Dik il-lista għandha tispeċifika, għal kull awtorità, f'liema data tista' tagħmel tiftix u għal liema finijiet. L-Awtorità tat-Tmexxija għandha tiżgura l-pubblikazzjoni annwali tal-lista fil-Ġurnal
Uffiċjali
ta’ l-Unjoni Ewropea.
9.   Safejn il-liġi Komunitarja ma tistabbilixxix dispożizzjonijiet speċifiċi, il-liġi ta' kull Stat Membru għandha tapplika għad-data mdaħħla fl-N. SIS II tiegħu.
Artikolu 32
Data tas-SIS II u fajls nazzjonali
1.   L-Artikolu 31(2) m’għandux jippreġudika d-dritt ta’ Stat Membru li jżomm fil-fajl nazzjonali tiegħu d-data tas-SIS II data li fir-rigward tagħha ttieħdet azzjoni fit-territorju tiegħu. Tali data għandha tinżamm fil-fajls nazzjonali għal perijodu massimu ta' tliet snin, ħlief jekk xi dispożizzjonijiet speċifiċi fil-liġi nazzjonali jipprevedu perijodu ta' żamma itwal.
2.   L-Artikolu 31(2) m’għandux jippreġudika d-dritt ta’ Stat Membru li jżomm fil-fajls nazzjonali tiegħu d-data li tinsab f'allert partikolari maħruġ fis-SIS II minn dak l-Istat Membru.
Artikolu 33
Informazzjoni fil-każ ta-nuqqas ta' eżekuzzjoni ta' allert
Jekk azzjoni mitluba ma tistax titwettaq, l-Istat Membru mitlub ghandu jinforma immedjatament lill-Istat Membru li jkun qed joħroġ l-allert.
Artikolu 34
Kwalità tad-data proċessata fis-SIS II
1.   Stat Membru li jkun qed joħroġ allert għandu jkun responsabbli li jassigura li d-data hi eżatta, aġġornata u hi mdaħħla fis-SIS II b'mod legali.
2.   L-Istat Membru li jkun ħareġ allert biss għandu jkun awtorizzat li jimmodifika, iżid ma', jikkoreġi, jaġġorna jew iħassar data li jkun daħħal hu.
3.   Jekk Stat Membru barra min dak li jkun ħareġ allert ikollu provi li jissuġġerixxu li xi punt tad-data huwa fattwalment inkorrett jew inħażen illegalment, hu għandu, permezz ta' l-iskambju ta' informazzjoni supplimentari, jinforma lill-Istat Membru li jkun qed joħroġ l-allert dwar dan kemm jista' jkun malajr u mhux aktar tard minn għaxart ijiem wara li jkun sar jaf b'dawn il-provi. L-Istat Membru li jkun ħareġ l-allert għandu jikkontrolla l-komunikazzjoni u, jekk meħtieġ, jikkoreġi jew iħassar il-punt in kwistjoni mingħajr dewmien.
4.   Jekk l-Istati Membri ma jkunux jistgħu jilħqu ftehim fi żmien xahrejn, l-Istat Membru li ma jkunx ħareġ l-allert għandu jissottometti il-kwistjoni lill-Kontrollur Ewropew għall-Protezzjoni tad-Data, li flimkien ma' l-awtoritajiet nazzjonali ta' kontroll ikkonċernati għandu jaġixxi ta' medjatur.
5.   L-Istati Membri għandhom jagħmlu skambju ta' informazzjoni supplimentari jekk persuna tilmenta li mhix il-persuna msemmija fl-allert. Jekk l-eżitu tal-verifika jkun li fil-fatt hemm żewġ persuni differenti din il-persuna li lmentat għandha tiġi informata dwar id-dispożizzjonijiet ta' l-Artikolu 36.
6.   Fejn persuna tkun diġà s-suġġett ta' allert fis-SIS II, Stat Membru li jdaħħal allert ulterjuri għandu jilħaq qbil dwar id-dħul ta' l-allert ma' l-Istat Membru li jkun daħħal l-ewwel allert. Il-qbil għandu jintlaħaq abbażi ta' l-iskambju ta' informazzjoni supplimentari.
Artikolu 35
Distinzjoni bejn persuni b'karatteristiċi simili
Fejn jiġi jidher li, meta jiddaħħal allert ġdid, diġà hemm persuna fis-SIS II bl-istess element tad-deskrizzjoni ta' l-identità, għandha tiġi segwita l-proċedura li ġejja:
(a)
l-Uffiċċju SIRENE għandu jikkuntattja lill-awtorità li jkun qed jagħmel it-talba biex jiċċara jekk l-allert hux dwar l-istess persuna jew le;
(b)
jekk il-kontro-verifika tiżvela li s-suġġett ta' l-allert il-ġdid u l-persuna diġà fis-SIS II huma tabilħaqq l-istess persuna, l-Uffiċċju SIRENE għandu japplika l-proċedura biex jiddaħħlu allerti multipli kif imsemmi fl-Artikolu 34(6). Jekk l-eżitu tal-kontroll huwa li fil-fatt hemm żewġ persuni differenti, l-Uffiċċju SIRENE japprova t-talba biex jiddaħħal it-tieni allert billi jżid l-elementi meħtieġa sabiex tiġi evitata kwalunkwe identifikazzjoni żbaljata.
Artikolu 36
Data addizzjonali sabiex jiġi ttrattat l-użu ħażin ta' identità
1.   Fejn tista’ tqum konfużjoni bejn il-persuna li fil-fatt kellha tkun is-suġġett ta' allert u persuna li l-identità tagħha ġiet użata ħażin, l-Istat Membru li daħħal l-allert għandu, soġġett għall-kunsens espliċitu ta' dik il-persuna, iżid data relatata ma’ din ta' l-aħħar ma' l-allert sabiex jiġu evitati konsegwenzi negattivi ta’ identifikazzjonijiet żbaljati.
2.   Id-data relatata ma’ persuna li l-identità tagħha ntużat ħażin għandha tintuża biss għall-finijiet li ġejjin:
(a)
biex l-awtorità kompetenti tkun tista’ tiddistingwi bejn il-persuna li l-identità tagħha intużat ħażin u l-persuna attwalment intenzjonata bħala s-suġġett ta' l-allert;
(b)
biex il-persuna li l-identità tagħha ntużat ħażin tkun tista’ tipprova l-identità tagħha u tistabbilixxi li l-identità tagħha ntużat ħażin.
3.   Għall-iskop ta’ dan l-Artikolu, xejn aktar ma jista’ jiddaħħal u jiġi pproċessat ulterjorment fis-SIS II għajr id-data personali li ġejja:
(a)
kunjom(ijiet) u isem/ismijiet, isem/ismijiet fit-twelid u ismijiet użati qabel u kwalunkwe psewdonimu, jekk jista' jkun imdaħħla separatament;
(b)
kwalunkwe karatteristika oġġettiva u fiżika speċifika mhux soġġetta għal bidla;
(ċ)
post u data tat-twelid;
(d)
sess;
(e)
ritratti;
(f)
marki tas-swaba';
(g)
nazzjonalità/nazzjonalitajiet;
(h)
in-numru/i tal-karta/i ta’ l-identità u d-data tal-ħruġ.
4.   Ir-regoli tekniċi meħtieġa biex tiddaħħal u tipproċessa iktar id-data msemmija fil-paragrafu 3 għandhom ikunu stabbiliti skond il-proċedura msemmija fl-Artikolu 51(2), bla ħsara għad-dispożizzjonijiet ta' l-istrument li jistabbilixxi l-Awtorità tat-Tmexxija.
5.   Id-data msemmija fil-paragrafu 3 għandha titħassar fl-istess ħin ta' l-allert korrispondenti jew aktar kmieni jekk il-persuna titlob hekk.
6.   Awtoritajiet li għandhom dritt għal aċċess għall-allert korrispondenti biss jista' jkollhom aċċess għad-data msemmija fil-paragrafu 3. Huma jistgħu jagħmlu dan għall-iskop uniku li jevitaw identifikazzjoni żbaljata.
Artikolu 37
Rabtiet bejn allerti
1.   Stat Membru jista’ joħloq rabtiet bejn l-allerti li jdaħħal fis-SIS II. L-effett ta’ tali rabtiet għandu jkun li tiġi stabbilita relazzjoni bejn żewġ allerti jew aktar.
2.   Il-ħolqien ta’ rabta m’għandux jaffettwa l-azzjoni speċifika li għandha tittieħed abbażi ta’ kull allert marbut jew il-perijodu ta' konservazzjoni ta’ kull wieħed mill-allerti marbutin.
3.   Il-ħolqien ta’ rabtiet m’għandux jaffettwa d-drittijiet għal aċċess previsti f’dan ir-Regolament. L-awtoritajiet mingħajr dritt ta' aċċess għal ċerti kategoriji ta' allerti m’għandhomx ikunu jistgħu jaraw ir-rabta ma' allert li m'għandhomx aċċess għalih.
4.   Stat Membru għandu joħloq rabta bejn allerti fil-każ biss meta tinħoloq ħtieġa operattiva ċara.
5.   Rabtiet jistgħu jinħolqu minn Stat Membru skond il-leġislazzjoni nazzjonali tiegħu dejjem jekk huma rrispettati l-prinċipji ddelineati f'dan l-Artikolu.
6.   Meta Stat Membru jqis li l-ħolqien ta’ rabta minn Stat Membru ieħor bejn allerti huwa inkompatibbli mal-liġi nazzjonali tiegħu jew ma’ obbligi internazzjonali, hu jista’ jieħu l-miżuri meħtieġa biex jiżgura li ma jista’ jkun hemm ebda aċċess għar-rabta mit-territorju nazzjonali tiegħu jew mill-awtoritajiet tiegħu li jkunu barra mit-territorju tiegħu.
7.   Ir-regoli tekniċi għall-irbit bejn allerti għandhom jiġu adottati skond il-proċedura msemmija fl-Artikolu 51(2), bla ħsara għad-dispożizzjonijiet ta' l-istrument li jistabbilixxi l-Awtorità tat-Tmexxija.
Artikolu 38
Skop u perjodu ta' żamma ta’ informazzjoni supplimentari
1.   L-Istati Membri għandhom iżommu referenza għad-deċiżjonijiet li jwasslu għal allert fl-Uffiċċju SIRENE biex jappoġġaw l-iskambju ta’ informazzjoni supplimentari.
2.   Id-data personali miżmuma f'fajls mill-Uffiċċju SIRENE bħala riżultat ta’ informazzjoni skambjata, għandha tinżamm biss għal dak iż-żmien meħtieġ biex jintlaħqu l-għanijiet li għalihom ingħatat. Fi kwalunkwe każ, għandha titħassar mhux aktar tard minn sena wara li l-allert relatat ikun tħassar mis-SIS II.
3.   Il-paragrafu 2 m'għandux jippreġudika d-dritt ta’ Stat Membru li jżomm f'fajls nazzjonali data relatata ma’ allert partikolari li dak l-Istat Membru kien ħareġ jew ma’ allert marbut ma’ azzjoni li tkun ittieħdet fuq it-territorju tiegħu. Il-perijodu li għalih tali data tista’ tinżamm f’tali fajls għandu jkun irregolat mil-liġi nazzjonali.
Artikolu 39
Trasferiment ta' data personali lil partijiet terzi
Data proċessata fis-SIS II skond dan ir-Regolament m'għandhiex tkun ittrasferita jew magħmula disponibbli għal pajjiżi terzi jew għal organizzazzjonijiet internazzjonali.
KAPITOLU VI
PROTEZZJONI TAD-DATA
Artikolu 40
Proċessar ta’ kategoriji sensittivi ta’ data
L-ipproċessar tal-kategoriji ta' data elenkati fl-Artikolu 8(1) tad-Direttiva 95/46/KE għandu jkun ipprojbit.
Artikolu 41
Dritt għal aċċess, korrezzjoni ta' data mhix eżatta u t-tħassir ta' data maħżuna illegalment
1.   Id-dritt tal-persuni li jkollhom aċċess għal data relatata magħhom li tiddaħħal fis-SIS II skond dan ir-Regolament għandu jiġi eżerċitat skond il-liġi ta' l-Istat Membru li mingħandu jinvokaw dak id-dritt.
2.   Jekk il-liġi nazzjonali tipprevedi hekk, l-awtorità nazzjonali ta' kontroll għandha tiddeċiedi jekk l-informazzjoni għandhiex tiġi kkomunikata u b'liema proċeduri.
3.   Stat Membru għajr dak li jkun ħareġ l-allert jista' jikkomunika informazzjoni dwar tali data biss jekk ikun l-ewwel ta, lill-Istat Membru li jkun ħareġ l-allert, opportunità biex jiddikjara l-pożizzjoni tiegħu. Dan għandu jsir permezz ta' l-iskambju ta’ informazzjoni supplimentari.
4.   Informazzjoni ma għandhiex tiġi kkomunikata lis-suġġett tad-data jekk dan ikun indispensabbli għat-twettiq ta' kompitu legali b'konnessjoni ma' allert jew għall-protezzjoni tad-drittijiet u l-libertajiet ta' terzi.
5.   Kwalunkwe persuna għandha d-dritt li tiġi korretta data dwarha li fattwalment ma tkunx eżatta jew li tiġi mħassra data dwarha li tkuninżammet illegalment.
6.   L-individwu kkonċernat għandu jkun infurmat kemm jista' jkun malajr u fi kwalunkwe każ mhux aktar tard minn 60 ġurnata mid-data li fiha huwa japplika għal aċċess jew iktar kmieni jekk il-liġi nazzjonali tipprovdi hekk.
7.   L-individwu għandu jkun infurmat dwar is-segwitu mogħti lill-eżerċizzju tad-drittijiet ta' korrezzjoni jew tħassir tiegħu kemm jista' jkun malajr u fi kwalunkwe każ mhux aktar tard minn tliet xhur mid-data li fiha huwa japplika għal korrezzjoni jew tħassir jew iktar kmieni jekk il-liġi nazzjonali tipprovdi hekk.
Artikolu 42
Dritt għall-informazzjoni
1.   Ċittadini ta' pajjiżi terzi li huma s-suġġett ta' allert maħruġ skond dan ir-Regolament għandhom ikunu mgħarrfa skond l-Artikoli 10 u 11 tad-Direttiva 95/46/KE. Din l-informazzjoni għandha tingħata bil-miktub, flimkien ma' kopja jew referenza għad-deċiżjoni nazzjonali li tagħti lok għall-allert, kif imsemmi fl-Artikolu 24(1).
2.   Fi kwalunkwe każ din l-informazzjoni m'għandhiex tingħata:
(a)
fejn
(i)
id-data personali ma nkisbitx miċ-ċittadin tal-pajjiż terz in kwistjoni;
u
(ii)
l-għoti ta' l-informazzjoni tirriżulta impossibbli jew tkun tirrikjedi sforz sproporzjonat;
(b)
fejn iċ-ċittadin tal-pajjiż terz in kwistjoni diġà għandu l-informazzjoni;
(ċ)
fejn il-liġi nazzjonali tippermetti għal restrizzjoni tad-dritt għal informazzjoni, b'mod partikolari sabiex tiġi ssalvagwardjata s-sigurtà nazzjonali, id-difiża, is-sigurtà pubblika u l-prevenzjoni, l-investigazzjoni, l-individwazzjoni u l-prosekuzzjoni ta' reati kriminali.
Artikolu 43
Rimedji
1.   Kwalunkwe persuna tista' tippreżenta azzjoni quddiem il-qrati jew l-awtorità kompetenti taħt il-liġi ta' kwalunkwe Stat Membru, b'mod partikolari biex tikkoreġi, tħassar jew tikseb informazzjoni jew biex tikseb kumpens fir-rigward ta' allert li jkun relatat.
2.   L-Istati Membri jimpenjaw ruħhom reċiprokament biex jinfurzaw deċiżjonijiet finali meħuda mill-qrati jew l-awtoritajiet imsemmija fil-paragrafu 1, bla ħsara għad-dispożizzjonijiet ta' l-Artikolu 48.
3.   Ir-regoli dwar rimedji previsti f'dan l-Artikolu għandhom jiġu vvalutati mill-Kummissjoni sa 17 ta' Jannar 2009.
Artikolu 44
Kontroll ta' l-N. SIS II
1.   L-awtorità jew awtoritajiet maħtura f'kull Stat Membru u mogħtija s-setgħat imsemmijin fl-Artikolu 28 tad-Direttiva 95/46/KE (l-“Awtoritajiet Nazzjonali ta' Kontroll”) għandhom jagħmlu monitoraġġ indipendenti tal-legalità ta' l-ipproċessar ta' data personali tas-SIS II fit-territorju tagħhom u t-trażmissjoni mit-territorju tagħhom, u l-iskambju u l-ipproċessar ulterjuri ta' informazzjoni supplimentari.
2.   L-Awtorità Nazzjonali ta' Kontroll għandha tiżgura li ssir verifika tat-tħaddim ta' l-ipproċessar tad-data fl-N. SIS II skond l-istandards ta' verifika internazzjonali mill-inqas kull erba' snin.
3.   L-Istati Membri għandhom jiżguraw li l-Awtorità Nazzjonali ta' Kontroll għandha riżorsi biżżejjed biex twettaq il-kompiti fdati lilha taħt dan ir-Regolament.
Artikolu 45
Kontroll ta' l-Awtorità tat-Tmexxija
1.   Il-Kontrollur Ewropew għall-Protezzjoni tad-Data għandu jiċċekkja li l-attivitajiet ta' pproċessar ta' data personali mill-Awtorità tat-Tmexxija jitwettqu f'konformità ma' dan ir-Regolament. Id-dmirijiet u l-poteri msemmijin fl-Artikoli 46 u 47 tar-Regolament (KE) Nru 45/2001għandhom japplikaw għaldaqstant.
2.   Il-Kontrollur Ewropew għall-Protezzjoni tad-Data għandu jiżgura li ssir verifika ta' l-attivitajiet ta' pproċessar ta' data personali ta' l-Awtorità tat-Tmexxija skond l-istandards ta' verifika internazzjonali mill-inqas kull erba' snin. Ir-rapport tal-verifika għandu jintbagħat lill-Parlament Ewropew, lill-Kunsill, lill-Awtorità tat-Tmexxija, lill-Kummissjoni u lill-Awtoritajiet Nazzjonali ta' Kontroll. L-Awtorità tat-Tmexxija għandha tingħata l-opportunità li tikkummenta qabel ma r-rapport jiġi adottat.
Artikolu 46
Kooperazzjoni bejn l-Awtoritajiet Nazzjonali ta' Kontroll u Kontrollur Ewropew għall-Protezzjoni tad-Data,
1.   L-Awtoritajiet Nazzjonali ta' Kontroll u l-Kontrollur Ewropew għall-Protezzjoni tad-Data, filwaqt li jaġixxu fil-kamp ta' applikazzjoni tal-kompetenzi rispettivi tagħhom, għandhom jikkooperaw b'mod attiv fil-qafas tar-responsabbiltajiet tagħhom u għandhom jiżguraw kontroll ikkoordinat tas-SIS II.
2.   Huma għandhom, filwaqt li jaġixxu fil-kamp ta' applikazzjoni tal-kompetenzi rispettivi tagħhom, jagħmlu skambju ta' informazzjoni rilevanti, jassistu lil xulxin fit-twettiq ta' verifiki u spezzjonijiet, jeżaminaw diffikultajiet ta' interpretazzjoni jew applikazzjoni ta' dan ir-Regolament, jistudjaw problemi fl-eżerċizzju ta' kontroll indipendenti jew fl-eżerċizzju tad-drittijiet tas-suġġett tad-data, ifasslu proposti armonizzati għal soluzzjonijiet konġunti għal kull problema u jippromwovu kuxjenza dwar id-drittijiet ta' protezzjoni tad-data, skond il-ħtieġa.
3.   L-Awtoritajiet Nazzjonali ta' Kontroll u l-Kontrollur Ewropew għall-Protezzjoni tad-Data għandhom jiltaqgħu għal dak il-għan mill-inqas darbtejn fis-sena. L-ispejjeż u s-servizzi ta' appoġġ ta' dawn il-laqgħat għandhom jitħallsu mill-Kontrollur Ewropew għall-Protezzjoni tad-Data. Għandhom jiġu adottati regoli ta' proċedura fl-ewwel laqgħa. Għandhom jiġu żviluppati metodi ta' ħidma ulterjuri b'mod konġunt skond il-ħtieġa. Kull sentejn għandu jintbagħat rapport konġunt ta' l-attivitajiet lill-Parlament Ewropew, lill-Kunsill, lill-Kummissjoni u lill-Awtorità tat-Tmexxija.
Artikolu 47
Protezzjoni tad-data waqt il-perijodu transitorju
Fejn il-Kummissjoni tiddelega r-responsabbiltajiet tagħha waqt il-perijodu transitorju lil korp ieħor, skond l-Artikolu 15(3), hija għandha tiżgura li l-Kontrollur Ewropew għall-Protezzjoni tad-Data għandu d-dritt li jeżerċita bis-sħiħ il-kompiti konferiti lilu inkluża l-possibbiltà li jwettaq verifiki fuq il-post jew li jeżerċita kwalunkwe setgħa oħra mogħtija lill-Kontrollur Ewropew għall-Protezzjoni tad-Data mill-Artikolu 47 tar-Regolament (KE) Nru 45/2001.
KAPITOLU VII
RESPONSABBILTÀ U PENALI
Artikolu 48
Responsabbiltà
1.   Kull Stat Membru għandu jkun responsabbli skond il-liġi nazzjonali tiegħu għal kwalunkwe dannu kkawżat lil persuna minħabba l-użu ta' l-N. SIS II. Dan għandu japplika wkoll għad-dannu kkawżat mill-Istat Membru li jkun ħareġ l-allert, fejn dan ta' l-aħħar ikun daħħal data fattwalment mhux eżatta jew ikun ħażen data illegalment.
2.   Jekk l-Istat Membru li ssir azzjoni kontrih mhuwiex l-Istat Membru li ħareġ l-allert, dan ta’ l-aħħar għandu jintalab jħallas lura, fuq talba, is-somom imħallsin bħala kumpens ħlief jekk l-użu tad-data tkun bi ksur ta’ dan ir-Regolament mill-Istat Membru li għamel it-talba għall-ħlas lura.
3.   Jekk in-nuqqas ta’ Stat Membru li jikkonforma ma' l-obbligi tiegħu skond dan ir-Regolament jikkawża dannu lis-SIS II, dak l-Istat Membru għandu jinżamm responsabbli għal tali dannu, ħlief jekk u sa fejn l-Awtorità tat-Tmexxija jew Stati Membri oħra li qed jieħdu sehem fis-SIS II ikun naqas milli jieħu passi raġonevoli biex jipprevjeni li jseħħ id-dannu jew biex jimminimizza l-impatt tiegħu.
Artikolu 49
Penali
L-Istati Membri għandhom jiżguraw li kwalunkwe użu ħażin tad-data li tiddaħħal fis-SIS II jew kwalunkwe skambju ta' informazzjoni supplimentari kuntrarju għal dan ir-Regolament huma soġġetti għal penali effettivi, proporzjonati u dissważivi skond il-liġi nazzjonali.
KAPITOLU VIII
DISPOŻIZZJONIJIET FINALI
Artikolu 50
Monitoraġġ u statistika
1.   L-Awtorità tat-Tmexxija għandha tiżgura li proċeduri li jimmonitorjaw it-tħaddim tas-SIS II skond l-objettivi huma attwati, f'termini ta' riżultati, effettività fl-infiq, sigurtà u l-kwalità tas-servizz.
2.   Għall-finijiet tal-manutenzjoni teknika, ir-rapportar u l-istatistika, l-Awtorità tat-Tmexxija għandu jkollha aċċess għall-informazzjoni neċessarja relatata ma’ l-operazzjonijiet ta’ pproċessar imwettqa fis-SIS II Ċentrali.
3.   Kull sena l-Awtorità tat-Tmexxija għandha tippubblika statistika li turi n-numru ta' rekords għal kull kategorija ta' allert, in-numru ta' riżultati pożittivi għal kull kategorija ta' allert u d-drabi li kien hemm aċċess fis-SIS II, bħala total u għal kull Stat Membru.
4.   Sentejn wara li tibda taħdem is-SIS II u kull sentejn wara dan, l-Awtorità tat-Tmexxija għandha tissottometti lill-Parlament Ewropew u lill-Kunsill rapport dwar il-funzjonamnet tekniku tas-SIS II Ċentrali u l-Infrastruttura ta' Komunikazzjoni, inkluż is-sigurtà tiegħu, dwar l-iskambju bilaterali u multilaterali ta’ informazzjoni supplimentari bejn l-Istati Membri.
5.   Tliet snin wara li tibda taħdem is-SIS u kull erba’ snin wara dan, l-Awtorità tat-Tmexxija għandha tipproduċi evalwazzjoni ġenerali tas-SIS II Ċentrali u l-iskambju bilaterali u multilaterali ta’ informazzjoni supplimentari bejn l-Istati Membri. Din l-evalwazzjoni ġenerali għandha tinkludi eżami ta' riżultati miksuba rigward l-objettivi u tivvaluta l-validità kontinwa tar-raġuni sottostanti, l-applikazzjoni ta' dan ir-Regolament fir-rigward tas-SIS II Ċentrali, is-sigurtà tas-SIS II Ċentrali u kwalunkwe implikazzjonijiet għal operazzjonijiet futuri. Il-Kummissjoni għandha tittrasmetti l-evalwazzjoni lill-Parlament Ewropew u lill-Kunsill.
6.   L-Istati Membri għandhom jipprovdu lill-Awtorità tat-Tmexxija u l-Kummissjoni bl-informazzjoni meħtieġa għall-abbozzar tar-rapporti msemmija fil-paragrafi 3, 4 u 5.
7.   L-Awtorità tat-Tmexxija għandha tipprovdi lill-Kummissjoni bl-informazzjoni meħtieġa biex tipproduċi l-evalwazzjonijiet ġenerali msemmija fil-paragrafu 5.
8.   Matul perijodu transitorju qabel l-Awtorità tat-Tmexxija tibda bil-ħidmiet tagħha, il-Kummissjoni ser tkun responsabbli għall-produzzjoni u s-sottomissjoni tar-rapporti msemmijin fil-paragrafi 3 u 4.
Artikolu 51
Kumitat
1.   Il-Kummissjoni għandha tkun assistita minn Kumitat.
2.   Fil-każ fejn issir referenza għal dan il-paragrafu, l-Artikoli 5 u 7 tad-Deċiżjoni 1999/468/KE għandhom japplikaw, skond id-disposizzjonijiet ta' l-Artikolu 8 tagħha.
Il-perijodu previst fl-Artikolu 5(6) tad-Deċiżjoni 1999/468/KE għandu jkun tliet xhur.
3.   Il-Kumitat għandu jeżerċita l-funzjoni tiegħu mid-data tad-dħul fis-seħħ ta' dan ir-Regolament.
Artikolu 52
Emenda għad-dispożizzjonijiet ta' l-Acquis ta' Schengen
1.   Għall-finijiet ta' kwistjonijiet li jaqgħu fil-kamp ta' applikazzjoni tat-Trattat, dan ir-Regolament għandu jissostitwixxi, fid-data msemmija fl-Artikolu 55(2), id-dispożizzjonijiet ta' l-Artikoli 92 sa 119 tal-Konvenzjoni ta’ Schengen, minbarra l-Artikolu 102 A tagħha.
2.   Huwa għandu jissostitwixxi wkoll, fid-data msemmija fl-Artikolu 55, id-dispożizzjonijiet li ġejjin ta’ l-Acquis ta’ Schengen li jimplimentaw dawk l-artikoli (20):
(a)
id-Deċiżjoni tal-Kumitat Eżekuttiv ta’ l-14 ta’ Diċembru 1993 dwar ir-Regolament Finanzjarju dwar l-ispejjeż ta’ l-installazzjoni u tat-tħaddim tas-sistema ta’ l-informazzjoni ta’ Schengen (C. SIS) (SCH/Com-ex (93) 16);
(b)
id-Deċiżjoni tal-Kumitat Eżekuttiv tas-7 ta’ Ottubru 1997 dwar l-iżvilupp tas-SIS (SCH/Com-ex (97) 24);
(ċ)
id-Deċiżjoni tal-Kumitat Eżekuttiv tal-15 ta’ Diċembru 1997 li temenda r-Regolament Finanzjarju dwar is-C. SIS (SCH/Com-ex (97) 35);
(d)
id-Deċiżjoni tal-Kumitat Eżekuttiv tal-21 ta’ April 1998 dwar is-C. SIS b’konnessjonijiet 15/18 (SCH/Com-ex (98) 11);
(e)
id-Deċiżjoni tal-Kumitat Eżekuttiv tat-28 ta’ April 1999 dwar in-nefqa ta’ l-installazzjoni tas-C. SIS (SCH/Com-ex (99) 4);
(f)
id-Deċiżjoni tal-Kumitat Eżekuttiv tat-28 ta’ April 1999 dwar l-aġġornament tal-Manwal SIRENE (SCH/Com-ex (99) 5);
(g)
id-Dikjarazzjoni tal-Kumitat Eżekuttiv tat-18 ta’ April 1996 li tiddefinixxi l-kunċett ta’ barrani (SCH/Com-ex (96) dik. 5);
(h)
id-Dikjarazzjoni tal-Kumitat Eżekuttiv tat-28 ta’ April 1999 dwar l-istruttura tas-SIS (SCH/Com-ex (99) dik. 2 rev.);
(i)
id-Deċiżjoni tal-Kumitat Eżekuttiv tas-7 ta’ Ottubru 1997 dwar kontribuzzjonijiet min-Norveġja u mill-Islanda għall-ispejjeż ta’ l-installazzjoni u tat-tħaddim tas-C. SIS (SCH/Com-ex (97) 18).
3.   Għall-finijiet ta' kwistjonijiet li jaqgħu fil-kamp ta' applikazzjoni tat-Trattat, ir-referenzi għall-Artikoli sostitwiti tal-Konvenzjoni ta’ Schengen u d-dispożizzjonijiet rilevanti ta’ l-Acquis ta’ Schengen li jimplimentaw dawk l-Artikoli għandhom jinftiehmu bħala referenzi għal dan ir-Regolament.
Artikolu 53
Revoka
Ir-Regolament (KE) Nru 378/2004 u r-Regolament (KE) Nru 871/2004, id-Deċiżjoni 2005/451/JHA, id-Deċiżjoni 2005/728/JHA u d-Deċiżjoni 2006/628/KE huma revokati fid-data msemmija fl-Artikolu 55(2).
Artikolu 54
Perijodu transitorju u baġit
1.   L-allerti għandhom jiġu trasferiti minn SIS 1+ għas-SIS II. L-Istati Membri għandhom jiżguraw, billi jagħtu prijorità għall-allerti dwar persuni, li l-kontenut ta' l-allerti li huma trasferiti mis SIS 1+ għas-SIS II jissodisfa d-dispożizzjonijiet ta' dan ir-Regolament kemm jista' jkun malajr u mhux aktar tard minn tliet snin wara d-data msemmija fl-Artikolu 55(2). Matul dan il-perijodu transitorju, l-Istati Membri jistgħu jkomplu japplikaw id-dispożizzjonijiet ta' l-Artikoli 94 u 96 tal-Konvenzjoni ta' Schengen għall-kontenut ta' l-allerti li huma trasferiti mis-SIS 1+ għas-SIS II, soġġett għar-regoli li ġejjin:
(a)
fil-każ ta' modifika ta', żjieda għal jew ta' korrezzjoni jew aġġornament tal-kontenut ta' allert trasferit mis-SIS 1+ għas-SIS II, l-Istati Membri għandhom jiżguraw li l-allert jissodisfa d-dispożizzjonijiet ta' dan ir-Regolament sa miż-żmien tal-modifika, żjieda, korrezzjoni jew aġġornament.
(b)
Fil-każ ta' riżultat ta' allert trasferit mis-SIS 1+ għas-SIS II, l-Istati Membri għandhom jeżaminaw il-kompatibbiltà ta' dak l-allert mad-dispożizzjonijiet ta' dan ir-Regolament minnufih, iżda mingħajr ma jdewmu l-azzjoni li għandha tittieħed abbażi ta' dak l-allert.
2.   Il-bqija tal-baġit fid-data stabbilita b’mod konformi ma’ l-Artikolu 55(2), li kien approvat skond id-dispożizzjonijiet ta' l-Artikolu 119 tal-Konvenzjoni ta’ Schengen, għandu jitħallas lura lill-Istati Membri. L-ammonti li għandhom jitħallsu lura għandhom jiġu kkalkolati abbażi tal-kontribuzzjonijiet mill-Istati Membri kif stabbilit fid-Deċiżjoni tal-Kumitat Eżekuttiv ta’ l-14 ta’ Diċembru 1993 dwar ir-regolament finanzjarju dwar l-ispejjeż ta’ l-istallazzjoni u tat-tħaddim tas-Sistema ta’ Informazzjoni Schengen.
3.   Matul il-perijodu transitorju msemmi fl-Artikolu 15(3), referenzi f'dan ir-Regolament għall-Awtorità tat-Tmexxija għandhom jinftiehmu bħala referenza għall-Kummissjoni.
Artikolu 55
Dħul fis-seħħ, applikabbilità u migrazzjoni
1.   Dan ir-Regolament għandu jidħol fis-seħħ fl-għoxrin jum wara li jiġi ppublikat fil-Ġurnal Uffiċjali ta' l-Unjoni Ewropea.
2.   Għandu japplika għall-Istati Membri li jipparteċipaw fis-SIS 1+ minn dati li jridu jiġu ffissati mill-Kunsill, li jaġixxi b'unanimità tal-Membri tiegħu li jirrappreżentaw lill-Gvernijiet ta' l-Istati Membri li jipparteċipaw fis-SIS 1+.
3.   Id-dati msemmija fil-paragrafu 2 għandha tiġi ffissata wara li:
(a)
jkunu adottati l-miżuri implimentattivi meħtieġa;
(b)
l-Istati Membri kollha li jipparteċipaw bis-sħiħ fis-SIS 1+ ikunu nnotifikaw lill-Kummissjoni li huma jkunu għamlu l-arranġamenti tekniċi u legali meħtieġa biex jipproċessaw data tas-SIS II u jiskambjaw informazzjoni supplimentari;
(ċ)
il-Kummissjoni tkun iddikjarat it-tlestija b'suċċess ta' test komprensiv tas-SIS II, li għandu jitmexxa mill-Kummissjoni flimkien ma' l-Istati Membri, u l-korpi preparatorji tal-Kunsill ikunu vvalidaw ir-riżultat propost tat-test u kkonfermaw li l-livell ta' prestazzjoni tas-SIS II huwa ta' l-inqas ekwivalenti għal dak miksub mis-SIS 1+;
(d)
il-Kummissjoni tkun għamlet l-arranġamenti tekniċi meħtieġa biex tippermetti li s-SIS II Ċentrali tkun konnessa ma’ l-N. SIS II ta' l-Istati Membri kkonċernati.
4.   Il-Kummissjoni għandha tinforma lill-Parlament Ewropew bir-riżultati tat-testijiet imwettqa skond il-paragrafu 3(ċ).
5.   Kwalunkwe Deċiżjoni tal-Kunsill meħuda skond il-paragrafu 2 għandha tiġi pubblikata fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri b'mod konformi mat-Trattat li jistabbilixxi l-Komunità Ewropea.
Magħmul fi Brussel, ta' l-20 ta' Diċembru 2006.
Għall-Parlament Ewropew
Il-President
J. BORRELL FONTELLES
Għall-Kunsill
Il-President
J. KORKEAOJA
(1)  Opinjoni tal-Parlament Ewropew tal-25 ta' Ottubru 2006 (għadha mhix ippubblikata fil-Ġurnal Uffiċjali) u Deċiżjoni tal-Kunsill tad-19 ta' Diċembru 2006.
(2)  ĠU L 239, 22.9.2000, p. 19. Il-Konvenzjoni kif emendata l-aħħar mir-Regolament (KE) Nru 1160/2005 (ĠU L 191, 22.7.2005, p. 18).
(3)  ĠU L 328, 13.12.2001, p. 4.
(4)  ĠU L 328, 13.12.2001, p. 1.
(5)  ĠU L
(6)  ĠU L 281, 23.11.1995, p. 31.
(7)  ĠU L 8, 12.1.2001, p. 1.
(8)  ĠU L 12, 17.1.2004, p. 47.
(9)  ĠU L 184, 17.7.1999, p. 23. Deċiżjoni kif emendata mid-Deċiżjoni 2006/512/KE (ĠU L 200, 22.7.2006, p. 11).
(10)  ĠU L 131, 1.6.2000, p. 43.
(11)  ĠU L 64, 7.3.2002, p. 20.
(12)  ĠU L 176, 10.7.1999, p. 36.
(13)  GU L 176, 10.7.1999, p. 31.
(14)  ĠU L 176, 10.7.1999, p. 53.
(15)  Deċiżjoni tal-Kunsill 2004/849/KE tal-25 ta' Ottubru 2004 dwar l-iffirmar, f'isem l-Unjoni Ewropea, u dwar l-applikazzjoni provviżorja ta' xi dispożizzjonijiet tal-Ftehim bejn l-Unjoni Ewropea, il-Komunita' Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma' l-implimentazzjoni, l-applikazzjoni u l-iżvilupp ta' l-Acquis ta' Schengen (ĠU L 368, 15.12.2004, p. 26).
(16)  Deċiżjoni tal-Kunsill 2004/860/KE tal-25 ta' Ottubru 2004 dwar l-iffirmar, f'isem il-Komunita' Ewropea, fl-applikazzjoni proviżorja ta' ċerti dispożizzjonijiet tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera ma' l-implimentazzjoni, l-applikazzjoni u l-iżvilupp ta' l-Acquis ta' Schenger (ĠU L 370, 17.12.2004, p. 78).
(17)  ĠU L 248, 16.9.2002, p. 1.
(18)  ĠU L 158, 30.4.2004, p. 77.
(19)  ĠU L 105, 13.4.2006, p 1.
(20)  ĠU L 239, 22.9.2000, p. 439.

Summary:
Sistema ta’ Informazzjoni ta’ Schengen tat-tieni ġenerazzjoni (SIS II)
Sistema ta’ Informazzjoni ta’ Schengen tat-tieni ġenerazzjoni (SIS II)
 
SOMMARJU TA’:
Ir-Regolament (KE) Nru 1987/2006 — l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II)
Id-Deċiżjoni 2007/533/ĠAI — l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II)
X’INHUMA L-GĦANIJIET TAR-REGOLAMENT U TAD-DEĊIŻJONI?
Ir-Regolament u d-Deċiżjoni jipprovdu l-bażi ġuridika għas-SIS II li fiha allerti* uffiċjali fuq individwi u oġġetti. Dawn jistabbilixxu l-binja tas-sistema u r-responsabbiltajiet u d-drittijiet ta’ dawk involuti. Ir-Regolament ikopri d-dħul fl-UE għall-allerti dwar ċittadini mhux tal-UE u l-ipproċessar tagħhom. Id-Deċiżjoni tkopri allerti dwar persuni u oġġetti marbuta mal-pulizija u l-kooperazzjoni kriminali ġudizzjarja. Għalkemm is-SIS II għandha żewġ bażijiet leġiżlattivi, din topera bħala sistema ta’ informazzjoni unika. Ħafna mill-artikoli fir-Regolament u fid-Deċiżjoni huma l-istess.
PUNTI EWLENIN
Binja. Is-SIS II tinkludi dan li ġej:Sistema ċentrali (SIS II Ċentrali) bi:funzjoni ta’ appoġġ tekniku u amministrattiv (CS-SIS) b’bażi tad-data (bażi tad-data SIS II) ibbażata fi Strasburgu u backup, f’każ li ma taħdimx is-sistema, qrib Salzburg (l-Awstrija);interfaċċa nazzjonali uniformi (NI-SIS). Sistema nazzjonali (N.SIS.II) f’kull pajjiż taż-żona ta’ Schengen li fiha tiddaħħal, tiġi aġġornata, titħassar u titfittex id-data u li tikkomunika mas-SIS II Ċentrali. Infrastruttura ta’ komunikazzjoni bejn is-CS-SIS u l-NI-SIS li tipprovdi netwerk virtwali kriptat.SpejjeżIl-baġit tal-UE jkopri l-ispejjeż tal-istabbiliment, it-tħaddim u ż-żamma tas-SIS II Ċentrali u l-infrastruttura ta’ komunikazzjoni. Il-pajjiżi taż-żona ta’ Schengen ikopru l-ispejjeż tal-istabbiliment, it-tħaddim u ż-żamma ta’ kull N.SIS II.Regoli proċeduraliQabel jinħareġ allert, il-pajjiżi tal-UE għandhom jiddeterminaw jekk il-każ huwiex adegwat, rilevanti u importanti biżżejjed biex jistħoqq dħul fis-SIS II. SIS II tinkludi biss kategoriji ta’ data meħtieġa biex jinkiseb l-għan speċifiku tal-allert. Dawn jinkludu elementi bħall-isem, is-sess, il-post u d-data tat-twelid, ir-ritratti, il-marki tas-swaba’ tal-persuna u r-raġuni għall-allert. Ir-ritratti u l-marki tas-swaba’ għandhom jissodisfaw kontroll tal-kwalità speċjali biex jiżguraw li jissodisfaw standards tal-kwalità tad-data minimi. Allerti dwar persuni u oġġetti għandhom jinżammu biss għaż-żmien meħtieġ biex jinkiseb l-għan tagħhom. Allerti dwar persuni jitħassru awtomatikament wara 3 snin sakemm il-pajjiż emittenti ma jiddeċidix, wara reviżjoni, li jestendih. Allerti dwar oġġetti, bħal vetturi, dgħajjes, inġenji tal-arji u kontejners jistgħu jinżammu sa 5 snin u dawk dwar oġġetti li għandhom jinqabdu jew jintużaw bħala evidenza fil-proċedimenti kriminali sa 10 snin — it-tnejn jistgħu jiġu estiżi. Il-miżuri li għandhom jittieħdu biex tiġi evitata l-konfużjoni jew biex jiġu rettifikati l-każijiet ta’ identità użata ħażin. Data pproċessata fis-SIS II tista’ ma tiġix ittrasferita jew issir disponibbli għal pajjiżi terzi jew organizzazzjonijiet internazzjonali. Jekk pajjiż iqis li l-azzjoni li għandha tittieħed bħala rispons għal allert mhijiex kompatibbli mal-liġi nazzjonali tiegħu, dan jista’ jindika li mhu ser jieħu l-ebda azzjoni fit-territorju tiegħu billi jżid bandiera mal-allert.Kategoriji ta’ allert
Ir-Regolament (KE) Nru 1987/2006 ikopri allerti (u l-kundizzjonijiet marbutin) dwar ċittadini mhux tal-UE biex iċaħħadhom milli jidħlu jew jibqgħu għar-raġuni li joħolqu theddida għall-politika pubblika jew għas-sigurtà nazzjonali. Dan huwa partikolarment il-każ meta l-individwu:ikun ġie kkundannat f’pajjiż tal-UE ta’ reat li jġorr piena tal-ħabs minima ta’ sena; huwa maħsub li wettaq, jew beħsiebu jwettaq, reat kriminali serju; ikun ġie soġġett għal tkeċċija, rifjut tad-dħul jew ordni ta’ tneħħija li għadha fis-seħħ.Id-Deċiżjoni 2007/533/ĠAI tistabbilixxi l-allerti li jintużaw biex jappoġġjaw il-kooperazzjoni operattiva bejn il-pulizija u l-awtoritajiet ġudizzjarji fi kwistjonijiet kriminali u l-proċeduri rilevanti biex jiġu sottomessi u jaġixxu fuqhom. Dawn ikopru:persuni mfittxija għal estradizzjoni, jew għal arrest taħt skopijiet ta’ ċediment abbażi ta’ mandat ta’ arrest Ewropew; persuni neqsin li jeħtieġ li jitqiegħdu taħt protezzjoni u/jew li jkun irid jiġi aċċertat fejn jinsabu; persuni, bħal xhieda jew xi ħadd li jiġi mħarrek jew imfittex biex jgħin fi proċedura ġudizzjarja; persuni jew vetturi, dgħajjes, inġenji tal-ajru u kontejners imfittxija għal kontrolli diskreti u speċifiċi għall-prosekuzzjoni ta’ offiżi kriminali jew għall-prevenzjoni ta’ theddid għas-sigurtà pubblika u, fil-każ tal-oġġetti, fejn dawn ikunu konnessi biċ-ċar ma’ reati kriminali serji; oġġetti (bħal vetturi bil-mutur, trejlers, armi tan-nar, dokumenti uffiċjali vojta, dokumenti tal-identità u karti tal-flus) imfittxija biex jinqabdu jew għall-użu bħala evidenza fil-proċedimenti kriminali.Id-Deċiżjoni speċifikament tippermetti data (numru, pajjiż emittenti u tip ta’ dokument) dwar passaporti misruqin, użati ħażin, mitlufa jew invalidati biex jiġu skambjati mal-membri tal-Interpol.
L-entitajiet li ġejjin għandhom aċċess għad-data fis-SIS II.L-awtoritajiet nazzjonali responsabbli għal:kontrolli fil-fruntieri;kontrolli tal-pulizija u tad-dwana;prosekuzzjonijiet pubbliċi fi proċedimenti kriminali u inkjesti ġudizzjarji qabel l-akkuża;awtoritajiet tal-permessi tal-visa u tar-residenza. L-Uffiċċju Ewropew tal-Pulizija (Europol) jista’ jfittex id-data direttament, iżda l-użu tal-informazzjoni misjuba f’din it-tfittxija jeħtieġ il-kunsens tal-pajjiż taż-żona Schengen ikkonċernat. Membri nazzjonali tal-Eurojust u l-assistenti tagħhom, iżda mhux biss il-persunal tal-Eurojust. L-utenti jistgħu jaċċessaw biss id-data li jeħtieġu biex iwettqu l-kompiti tagħhom.Responsabbiltajiet
Kull pajjiż taż-żona Schengen jagħmel dan li ġej.Jistabbilixxi, iħaddem u jżomm in-N.SIS II tiegħu u l-konnessjoni tagħha mas-sistema ċentrali. Jinnomina awtorità għall-uffiċċju tas-SIS II nazzjonali (l-uffiċċju N.SIS II). Din għandha responsabbiltà ċentrali għall-proġett tas-SIS II nazzjonali tiegħu u għat-tħaddim bla xkiel u għas-sigurtà tas-sistema nazzjonali tiegħu. Jaħtar awtorità nazzjonali, l-Uffiċċju Sirene, biex tiżgura l-iskambju ta’ informazzjoni supplimentari * billi tintuża l-infrastruttura ta’ komunikazzjoni. L-uffiċċji jikkoordinaw il-verifika tal-kwalità tal-informazzjoni li tiddaħħal fis-SIS II. Japplika l-protokolli u l-proċeduri tekniċi billi jiżgura l-kompatibbiltà tan-N-SIS II tiegħu mas-CS-SIS biex jiżgura li d-data tintbagħat mill-ewwel u b’mod effettiv. Huwa responsabli biex jiżgura li d-data tkun preċiża, aġġornata u tiddaħħal legalment fis-SIS II. Dan jista’ jimmodifika, iżid, jikkoreġi, jaġġorna jew iħassar biss dik id-data li jkun daħħal. Jadotta pjan ta’ sigurtà biex jipproteġi d-data u jipprevjeni aċċess mhux awtorizzat. Japplika r-regoli tiegħu ta’ segretezza professjonali u kunfidenzjalità. Jirreġistra fin-N.SIS II tiegħu l-iskambji kollha tad-data personali fis-CS-SIS meta ma jkunx qed juża kopji nazzjonali. Jiżgura li l-aworitatjiet kollha intitolati għal aċċess tad-data tas-SIS II jikkonformaw mar-Regolament u mad-Deċiżjoni. Jipprovdi lill-persunal taħriġ xieraq dwar is-sigurtà tad-data u r-regoli tal-protezzjoni. Huwa responsabbli għal kwalunkwe ħsara li ssir lil individwu permezz tal-użu tan-N.SIS II. Jiżgura li kwalunkwe użu ħażin tad-data li tiddaħħal fis-SIS II, jew kwalunkwe skambju tal-informazzjoni supplimentari jiġi soġġett għal penali effettivi, proporzjonali u dissważivi.Awtorità maniġerjali (eu-LISA) hija responsabbli għal:it-tmexxija operattiva tas-SIS II Ċentrali sabiex tiffunzjona 24 siegħa kuljum, 7 ijiem fil-ġimgħa; l-infrastruttura ta’ komunikazzjoni (is-superviżjoni, is-sigurtà u l-koordinazzjoni tar-relazzjonijiet tagħha mal-pajjiżi tal-UE); pjan ta’ sigurtà, inklużi miżuri ta’ kontinġenza, biex jipproteġi d-data u l-infrastruttura kritika u jipprevjeni aċċess jew użu mhux awtorizzat (il-Kummissjoni tagħmel l-istess għall-infrastruttura ta’ komunikazzjoni); japplika regoli xierqa ta’ segretezza professjonali u kunfidenzjalità; jirreġistra l-aċċess kollu għal, u skambji ta’, data personali fis-CS-SIS; proċeduri biex tiġi mmonitorjata s-SIS II fuq l-output, il-kosteffettività, is-sigurtà u l-kwalità tas-servizz; jippubblika statistika annwali dwar il-kategoriji ta’ allert u l-frekwenza li biha l-pajjiżi tal-UE jaċċessaw is-SIS II.Protezzjoni tad-dataL-ipproċessar ta’ kategoriji sensittivi tad-data (oriġini razzjali jew etnika, opinjonijiet politiċi, twemmin reliġjuż jew filosofiku, sħubija fi trejdjunjin, saħħa jew il-ħajja sesswali) huwa pprojbit. Individwu għandu d-dritt li data fattwalment mhux preċiża dwaru tiġi kkoreġuta jew titħassar jekk tinħażen b’mod illegali u għandu jiġi infurmat dwar l-azzjoni li tkun ittieħdet. Informazzjoni indispensabbli għal azzjoni legali jew għall-protezzjoni tad-drittijiet u l-libertajiet ta’ partijiet terzi tista’ ma tiġix ikkomunikata lis-suġġett tad-data*. Individwu jista’ jieħu azzjoni legali biex jaċċessa, jikkoreġi, iħassar jew jikseb informazzjoni jew kumpens għal allert li jikkonċernah. L-awtoritajiet superviżorji nazzjonali jimmonitorjaw il-legalità tal-ipproċessar u tat-trażmissjoni ta’ data personali tas-SIS II u informazzjoni supplimentari fil-pajjiż tagħhom. Dawn jagħmlu awditu tal-inqas kull 4 snin. Il-Kontrollur Ewropew għall-Protezzjoni tad-Data (EDPS) jikkontrolla l-attivitajiet ta’ pproċessar tad-data tal-awtorità maniġerjali u jiżgura li jsir awditu tal-inqas kull 4 snin. Ir-rapport jintbagħat lill-Parlament Ewropew, l-awtorità maniġerjali, il-Kummissjoni u l-awtoritajiet superviżorji nazzjonali. L-awtoritajiet superviżorji nazzjonali u l-EDPS jikkooperaw mill-qrib, jiskambjaw informazzjoni rilevanti u jiltaqgħu tal-inqas darbtejn fis-sena. Id-Deċiżjoni 2007/533/ĠAI tistipula li data personali pproċessata fil-qafas tagħha hija koperta mill-Konvenzjoni tal-Kunsill tal-Ewropa 1981 dwar il-protezzjoni ta’ individwi fir-rigward ta’ pproċessar awtomatiku ta’ data personali.
MINN META JAPPLIKAW IR-REGOLAMENT U D-DEĊIŻJONI?
Ir-Regolament ilu japplika mis-17 ta’ Jannar 2007.
Id-Deċiżjoni ilha tapplika mit-28 ta’ Awwissu 2007.
SFOND
Reviżjoni tal-qafas legali tas-SIS II
Fid-19 ta’ Novembru 2018 il-Kunsill adotta tliet regolameti dwar l-użu tas-Sistema ta’ Informazzjoni ta’ Schengen li gradwalment jissostitwixxu r-Regolament u d-Deċiżjoni attwali sabiex jindirizzaw in-nuqqasijiet potenzjali fis-sistema u jintroduċu diversi bidliet essenzjali dwar it-tipi ta’ allert imdaħħla (ara s-sommarju dwar Sistema ta’ Informazzjoni ta’ Schengen imsaħħa Sistema ta’ Informazzjoni ta’ Schengen). Dan ser jikkontribwixxi għat-tisħiħ tal-ġlieda kontra t-terroriżmu u l-kriminalità serja, billi jiżgura livell għoli ta’ sigurtà madwar l-UE, u jgħin fil-ġestjoni tal-migrazzjoni.
Il-qafas legali ġdid jikkonsisti mir-regolamenti:fil-qafas tal-kooperazzjoni tal-pulizija u dik ġudizzjarja fi kwistjonijiet kriminali (ir-Reg. 2018/1862) fil-qasam tal-kontrolli fil-fruntieri (ir-Reg. 2018/1861) għar-ritorn ta’ ċittadini ta’ pajjiżi terzi b’soġġorn illegali (ir-Reg. 2018/1860).Ir-regolamenti l-ġodda, li għandhom jiddaħħlu fis-seħħ gradwalment sa Diċembru 2021, jintroduċu kategoriji addizzjonali ta’ allerti għas-sistema, bħal:allerti maħruġa għall-għan ta’ verifiki tal-inkjesta, pass intermedju bejn kontrolli diskreti u kontrolli speċifiċi, li jippermettu li jiġu intervistati l-individwi; allerti dwar suspettati mhux magħrufa jew persuni mfittxija, li jipprovdu għall-introduzzjoni fis-SIS ta’ marki tas-swaba’ jew marki tal-pala tal-id skoperti fix-xeni ta’ reati serji jew inċidenti terroristiċi u li jitqiesu li jappartjenu għal awtur, allerti preventivi għal tfal f’riskju ta’ ħtif mill-ġenituri, kif ukoll tfal u persuni vulnerabbli li jeħtieġ li ma jitħallewx jivvjaġġaw għall-protezzjoni tagħhom stess (pereżempju, meta l-ivvjaġġar jista’ jwassal għal riskju ta’ żwieġ sfurzat, mutilazzjoni ġenitali femminili jew traffikar tal-bnedmin), allerti għall-iskop ta’ ritorn, allert fir-rigward ta’ deċiżjonijiet ta’ ritorn maħruġa lil ċittadini ta’ pajjiżi mhux tal-UE b’soġġorn illegali, biex b’hekk jittejjeb l-iskambju tal-informazzjoni fir-rigward ta’ deċiżjonijiet ta’ ritorn.Dawn jespandu wkoll il-lista ta’ oġġetti li jinħarġu l-allerti għalihom, inklużi dokumenti foloz u oġġetti identifikabbli ta’ valur għoli, kif ukoll tagħmir tal-IT.
Barra minn hekk, l-introduzzjoni ta’ allerti fis-SIS fir-rigward ta’ projbizzjonijiet ta’ dħul għal ċittadini ta’ pajjiżi terzi ssir obbligatorja.
Ir-regolamenti jintroduċu l-possibbiltà li jintużaw immaġnijiet tal-wiċċ għal skopijiet ta’ identifikazzjoni, b’mod partikolari biex tiġi żgurata l-konsistenza fi proċeduri ta’ kontrolli fil-fruntieri. Dan jippermetti wkoll l-inklużjoni ta’ profil tad-DNA biex jiffaċilita l-identifikazzjoni ta’ persuni neqsin f’każijiet fejn data tal-marki tas-swaba’, ritratti jew immaġnijiet tal-wiċċ ma jkunux disponibbli jew ma jkunux xierqa għall-identifikazzjoni.
L-Europol tista’ taċċessa l-kategoriji kollha tad-data fis-SIS u tiskambja informazzjoni supplimentari mal-Uffiċċju Sirene nazzjonali tal-UE. Barra minn hekk, il-pajjiżi tal-UE għandhom jinfurmaw lill-Europol bi kwalunkwe ħjiel meta persuna tiġi mfittxija f’konnessjoni ma’ reat terroristiku. Għall-iskopijiet stabbiliti f’dan il-mandat, l-Aġenzija Ewropea għall-Gwardja tal-Fruntiera u tal-Kosta (Frontex) ser ikollha wkoll aċċess għall-kategoriji ta’ allert fis-SIS.
Aktar informazzjoni
Għal aktar informazzjoni, ara:Sistema ta’ Informazzjoni ta’ Schengen (Kummissjoni Ewropea).
TERMINI EWLENIN
Allert: Sett ta’ data li jippermetti lill-awtoritajiet jidentifikaw persuna jew oġġett u jaġixxu kif xieraq.
Informazzjoni supplimentari: Informazzjoni li ma tagħmilx parti mid-data tal-allert fis-SIS, iżda hija konnessa magħha.
Suġġett tad-data: persuna fiżika identifikata jew li tista’ tiġi identifikata.
DOKUMENTI EWLENIN
Ir-Regolament (KE) Nru 1987/2006tal-Parlament Ewropew u tal-Kunsill tal-20 ta’ Diċembru 2006 dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 381, 28.12.2006, pp. 4-23)
L-emendi suċċessivi għar-Regolament (KE) Nru 1987/2006 ġew inkorporati fid-dokument oriġinali. Din il-verżjoni konsolidata hija ta’ valur dokumentarju biss.
Id-Deċiżjoni tal-Kunsill 2007/533/ĠAI tat-12 ta’ Ġunju 2007 dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 205, 7.8.2007, pp. 63-84)
Ara l-verżjoni konsolidata.
DOKUMENTI RELATATI
Ir-Regolament (UE) 2018/1726 tal-Parlament Ewropew u tal-Kunsill tal-14 ta’ Novembru 2018 dwar l-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (eu-LISA), u li jemenda r-Regolament (KE) Nru 1987/2006 u d-Deċiżjoni tal-Kunsill 2007/533/ĠAI u li jħassar ir-Regolament (UE) Nru 1077/2011 (ĠU L 295, 21.11.2018, pp. 99-137)
Ara l-verżjoni konsolidata.
Ir-Regolament (UE) 2018/1860 tal-Parlament Ewropew u tal-Kunsill tat-28 ta’ Novembru 2018 dwar l-użu tas-Sistema ta’ Informazzjoni ta’ Schengen għar-ritorn ta’ ċittadini ta’ pajjiżi terzi b’soġġorn illegali (ĠU L 312, 7.12.2018, pp. 1-13)
Ir-Regolament (UE) 2018/1861 tal-Parlament Ewropew u tal-Kunsill tat-28 ta’ Novembru 2018 dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen (SIS) fil-qasam tal-verifiki fuq il-fruntieri, u li jemenda l-Konvenzjoni li timplimenta l-Ftehim ta’ Schengen, u li jemenda u jħassar ir-Regolament (KE) Nru 1987/2006 (ĠU L 312, 7.12.2018, pp. 14-55)
Ara l-verżjoni konsolidata.
Ir-Regolament (UE) 2018/1862 tal-Parlament Ewropew u tal-Kunsill tat-28 ta’ Novembru 2018 dwar l-istabbiliment, it-tħaddim u l-użu tas-Sistema ta’ Informazzjoni ta’ Schengen (SIS) fil-qasam tal-kooperazzjoni tal-pulizija u l-kooperazzjoni ġudizzjarja f’materji kriminali, li jemenda u jħassar id-Deċiżjoni tal-Kunsill 2007/533/ĠAI, u jħassar ir-Regolament (KE) Nru 1986/2006 tal-Parlament Ewropew u tal-Kunsill u d-Deċiżjoni tal-Kummissjoni 2010/261/UE (ĠU L 312, 7.12.2018, pp. 56-106)
Ara l-verżjoni konsolidata.
Id-Deċiżjoni ta’ Implimentazzjoni tal-Kummissjoni (UE) 2016/1345 tal-4 ta’ Awwissu 2016 dwar standards minimi tal-kwalità tad-dejta għal rekords ta’ marki tas-swaba’ tas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 213, 6.8.2016, pp. 15-20)
Id-Deċiżjoni ta’ Implimentazzjoni tal-Kummissjoni 2013/115/UE tas-26 ta’ Frar 2013 dwar il-Manwal Sirene u miżuri implimentattivi oħra għas-Sistema ta’ Informazzjoni ta’ Schengen tat-tieni ġenerazzjoni (SIS II) (ĠU L 71, 14.3.2013, pp. 1-36)
Ara l-verżjoni konsolidata.
Ir-Regolament (UE) Nru 1077/2011tal-Parlament Ewropew u tal-Kunsill tal-25 ta’ Ottubru 2011 li jistabbilixxi aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja (ĠU L 286, 1.11.2011, pp. 1-17)
Ara l-verżjoni konsolidata.
Id-Deċiżjoni tal-Kummissjoni 2007/171/KE tas-16 ta’ Marzu 2007 li tistipula r-rekwiżiti tan-netwerk għas-Sistema ta’ Informazzjoni ta’ Schengen II (it-3 pilastru) (ĠU L 79, 20.3.2007, pp. 29-37)
l-aħħar aġġornament 20.08.2019